62020TJ0499
SENTENZA TAL-QORTI ĠENERALI (It-Tmien Awla Estiża)
30 ta’ April 2025 (
*1
)
“Unjoni Ekonomika u Monetarja – Unjoni Bankarja – Mekkaniżmu uniku ta’ riżoluzzjoni tal-istituzzjonijiet ta’ kreditu u ċerti ditti tal-investiment (SRM) – Fond uniku ta’ riżoluzzjoni (SRF) – Deċiżjoni tas‑SRB dwar il-kalkolu tal-kontribuzzjonijiet ex ante għall‑2016 – Esklużjoni ta’ ċerti obbligazzjonijiet mill-kalkolu tal-kontribuzzjonijiet ex ante – Artikolu 5(1)(a), (b) u (f) tar-Regolament Delegat (UE) 2015/63 – Eċċezzjoni ta’ illegalità – Prinċipju ta’ nuqqas ta’ retroattività – Responsabbiltà mhux kuntrattwali – Ksur suffiċjentement serju ta’ dispożizzjoni legali li tagħti drittijiet lill-individwi – Arrikkiment indebitu”
Kawża T‑499/20,
Banco Cooperativo Español, S.A., stabbilita f’Madrid (Spanja), irrappreżentata minn D. Sarmiento Ramírez-Escudero u J. Beltrán de Lubiano Sáez de Urabain, avukati,
rikorrenti,
vs
Il‑Bord Uniku ta’ Riżoluzzjoni (SRB), irrappreżentat minn C. De Falco, bħala aġent, assistita minn B. Meyring, F. Fernández de Trocóniz Robles, T. Klupsch u S. Ianc, avukati,
konvenut,
sostnut minn
Il-Kummissjoni Ewropea, irrappreżentata minn D. Triantafyllou, A. Steiblytė u P. Němečková, bħala aġenti,
intervenjenti,
IL-QORTI ĠENERALI (It-Tmien Awla Estiża),
komposta minn A. Kornezov, President, D. Petrlík, K. Kecsmár (Relatur), S. Kingston u L. Spangsberg Grønfeldt, Imħallfin,
Reġistratur: S. Jund, Amministratriċi,
wara li rat il-fażi bil-miktub tal-proċedura,
wara s-seduta tas‑27 ta’ Ġunju 2024,
tagħti l-preżenti
Sentenza
1
Permezz tar-rikors tagħha, ir-rikorrenti, Banco Cooperativo Español, S.A., titlob, minn naħa, abbażi tal-Artikolu 263 TFUE, l-annullament tad-Deċiżjoni SRB/ES/2022/79 tal-Bord Uniku ta’ Riżoluzzjoni (SRB) tas‑7 ta’ Diċembru 2022 li tirtira d-Deċiżjoni tas-SRB SRB/ES/2020/16 tad‑19 ta’ Marzu 2020 dwar il-kalkolu tal-kontribuzzjonijiet ex ante għall‑2016 ta’ Banco Cooperativo Español, SA, Hypo Vorarlberg Bank AG (li qabel kienet Vorarlberger Landes- und Hypothekenbank AG) u Portigon AG għall-Fond Uniku ta’ Riżoluzzjoni, u li tikkalkola l-kontribuzzjonijiet ex ante tagħhom għall-2016 għall-Fond Uniku ta’ Riżoluzzjoni (iktar ’il quddiem id-“Deċiżjoni kkontestata”), sa fejn tikkonċernaha u, min-naħa l-oħra, abbażi tal-Artikolu 268 TFUE, il-kumpens għad-dannu li hija allegatament ġarrbet minħabba din id-deċiżjoni.
Il-fatti li wasslu għall-kawża
2
Fi Spanja, il-fondi rurali huma istituzzjonijiet kooperattivi ta’ kreditu li joffru servizzi finanzjarji fiż-żoni rurali.
3
Ir-rikorrenti hija istituzzjoni ta’ kreditu maħluqa fl-1990 minn ċerti fondi rurali, li huma l-azzjonisti tagħha. Ir-rikorrenti tinsab fil-quċċata tan-network ikkostitwit minnhom u toffri servizzi bankarji lill-individwi u lill-impriżi, li fosthom hemm b’mod partikolari l-fondi rurali. Wieħed mis-servizzi prinċipali pprovduti lill-fondi rurali huwa l-ġestjoni ċentralizzata tal-likwidità tagħhom (cash pooling).
4
Għaldaqstant, ir-rikorrenti u l-fondi rurali kkonkludew, fil‑25 ta’ Jannar 1994, ftehim dwar il-likwidità (iktar ’il quddiem il-“Ftehim dwar il-likwidità”) li huwa intiż li jirregola l-investiment mir-rikorrenti ta’ assi likwidi tal-fondi rurali f’isem dawn tal-aħħar. Minn naħa, dan il-ftehim jipprevedi li l-fondi rurali jittrasferixxu fondi lir-rikorrenti bl-għan li dawn jiġu investiti fis-suq interbankarju jew monetarju. Min-naħa l-oħra, peress li r-rikorrenti tassumi f’isimha stess ir-riskju ta’ korrispettiv tal-fondi kollha investiti, il-Klawżola 4 tal-imsemmi ftehim tinkludi garanzija ta’ teħid ta’ responsabbiltà mill-fondi rurali għal kull telf jew obbligu li jirriżulta mill-attività tar-rikorrenti fis-suq interbankarju f’isimhom.
5
Ir-rikorrenti taġixxi wkoll bħala intermedjarju sabiex tippermetti lill-membri tagħha l-aċċess għall-finanzjament tal-Bank Ċentrali Ewropew (BĊE), billi tikseb direttament il-finanzjament min-naħa tal-Bank Ċentrali Ewropew u billi tgħaddih lill-fondi rurali taħt kundizzjonijiet identiċi għal dawk miksuba mill-BĊE.
6
Fl-aħħar nett, sabiex ikollha aċċess għat-tranżazzjonijiet ta’ rifinanzjament fuq żmien twil proposti mill-BĊE, ir-rikorrenti u ċertu numru ta’ fondi rurali kkostitwixxew grupp li f’ismu hija tipparteċipa fid-diversi sejħiet għal offerti mwettqa mill-BĊE. Ir-rikorrenti tmexxi dan il-grupp u hija responsabbli sabiex tamministra u tqassam bejn id-diversi membri tiegħu l-ammonti, id-drittijiet u l-obbligi li jirriżultaw minn tali sejħiet għal offerti.
7
Minħabba d-diversi attivitajiet li r-rikorrenti twettaq f’isem il-fondi rurali, l-obbligazzjonijiet tagħha jinkludu ċerti ammonti pendenti li jidhru wkoll fil-passiv tal-bilanċ ta’ dawn il-fondi abbażi tal-garanzija li dawn tal-aħħar jagħtuha għal dawn l-attivitajiet.
8
Permezz tad-deċiżjoni tiegħu SRB/ES/SRF/2016/06, tal‑15 ta’ April 2016, dwar il-Kalkolu tal-Kontribuzzjonijiet ex ante għall‑2016 għall-Fond Uniku ta’ Riżoluzzjoni, is-SRB stabbilixxa, konformement mal-Artikolu 70(2) tar-Regolament (UE) Nru 806/2014 tal-Parlament Ewropew u tal-Kunsill tal‑15 ta’ Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta’ kreditu u ċerti ditti tal-investiment fil-qafas ta’ Mekkaniżmu Uniku ta’ Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (ĠU 2014, L 225, p. 1), il-kontribuzzjonijiet ex ante għall-Fond Uniku ta’ Riżoluzzjoni (SRF) (iktar ’il quddiem il-“kontribuzzjonijiet ex ante”), għas-sena 2016 (iktar ’il quddiem il-“perijodu ta’ kontribuzzjoni 2016”), tal-istituzzjonijiet li jaqgħu taħt id-dispożizzjonijiet magħquda tal-Artikolu 2 u tal-Artikolu 67(4) ta’ dan ir-regolament (iktar ’il quddiem l-“istituzzjonijiet”), fosthom ir-rikorrenti.
9
Permezz tad-deċiżjoni tiegħu SRB/ES/SRF/2016/13 tal‑20 ta’ Mejju 2016 dwar l-aġġustament tal-kontribuzzjonijiet ex ante għall‑2016 għas-SRF, li tissupplimenta d-Deċiżjoni SRB/ES/SRF/2016/06, is-SRB irrettifika l-kalkolu tal-kontribuzzjonijiet ex ante tal-istituzzjonijiet għall-perijodu ta’ kontribuzzjoni 2016.
10
Fid‑19 ta’ Marzu 2020, is-SRB adotta d-Deċiżjoni SRB/ES/2020/16 dwar il-kalkolu tal-kontribuzzjoni ex ante tar-rikorrenti għall-perijodu ta’ kontribuzzjoni 2016 (iktar ’il quddiem id-“deċiżjoni tad‑19 ta’ Marzu 2020”) li permezz tagħha huwa rtira u ssostitwixxa d-deċiżjonijiet imsemmija fil-punti 8 u 9 iktar ’il fuq (iktar ’il quddiem id-“deċiżjonijiet inizjali”). Skont il-premessi 7 u 8 tad-deċiżjoni tad‑19 ta’ Marzu 2020, din kienet intiża li tirrimedja n-nuqqasijiet proċedurali u n-nuqqasijiet ta’ motivazzjoni tad-deċiżjonijiet inizjali li l-Qorti Ġenerali kienet ikkonstatat fis-sentenzi tat‑28 ta’ Novembru 2019, Banco Cooperativo Español vs SRB (T‑323/16, EU:T:2019:822); tat‑28 ta’ Novembru 2019, Hypo Vorarlberg Bank vs SRB (T‑377/16, T‑645/16 u T‑809/16, EU:T:2019:823); u tat‑28 ta’ Novembru 2019, Portigon vs SRB (T‑365/16, EU:T:2019:824).
11
B’mod partikolari, mill-punti 95 u 111 tas-sentenza tat‑28 ta’ Novembru 2019, Banco Cooperativo Español vs SRB (T‑323/16, EU:T:2019:822), jirriżulta li l-Qorti Ġenerali annullat l-ewwel waħda mid-deċiżjonijiet inizjali sa fejn din kienet tikkonċerna lir-rikorrenti sa fejn ir-rekwiżit ta’ awtentikazzjoni ta’ din id-deċiżjoni ma kienx issodisfatt u sa fejn il-proċedura tal-adozzjoni tagħha kienet twettqet bi ksur manifest ta’ rekwiżiti proċedurali relatati mal-approvazzjoni tagħha mill-membri tas-sessjoni eżekuttiva tas-SRB u mal-kisba ta’ din l-approvazzjoni, motiv li l-Qorti Ġenerali kienet qajmet ex officio. Min-naħa l-oħra, il-Qorti Ġenerali ma tatx deċiżjoni dwar il-kalkolu tal-ammont tal-kontribuzzjoni ex ante għall-perijodu ta’ kontribuzzjoni 2016 tar-rikorrenti.
12
Fil-kawża li tat lok għas-sentenza tal‑15 ta’ Lulju 2021, Il-Kummissjoni vs Landesbank Baden-Württemberg u SRB(C‑584/20 P u C‑621/20 P, EU:C:2021:601), il-Kummissjoni Ewropea u s-SRB talbu l-annullament tas-sentenza tat‑23 ta’ Settembru 2020, Landesbank Baden‑Württemberg vs SRB (T‑411/17, EU:T:2020:435), li permezz tagħha l-Qorti Ġenerali kienet annullat id-deċiżjoni tas-SRB dwar il-kalkolu tal-kontribuzzjonijiet ex ante għall‑2017, sa fejn din kienet tikkonċerna lir-rikorrenti. F’dik is-sentenza, il-Qorti tal-Ġustizzja laqgħet l-appell tas-SRB u tal-Kummissjoni fir-rigward tar-rekwiżit ta’ awtentikazzjoni relatat mal-imsemmija deċiżjoni, iżda kkonstatat li din tal-aħħar ma kinitx suffiċjentement motivata u li l-ewwel motiv ippreżentat fl-ewwel istanza minn Landesbank Baden‑Württemberg kien fondat (sentenza tal‑15 ta’ Lulju 2021, Il-Kummissjoni vs Landesbank Baden‑Württemberg u SRB, C‑584/20 P u C‑621/20 P, EU:C:2021:601, punt 171).
13
Fis‑7 ta’ Diċembru 2022, is-SRB adotta d-Deċiżjoni kkontestata, li permezz tagħha huwa rtira u ssostitwixxa d-deċiżjoni tad‑19 ta’ Marzu 2020. Skont il-premessi 19 sa 22 tad-Deċiżjoni kkontestata, din kienet intiża sabiex tirrimedja n-nuqqas ta’ motivazzjoni li s-SRB kien ikkonstata wara s-sentenza tal‑15 ta’ Lulju 2021, Il-Kummissjoni vs Landesbank Baden-Württemberg u SRB(C‑584/20 P u C‑621/20 P, EU:C:2021:601), kif ukoll id-digrieti tat‑3 ta’ Marzu 2022, SRB vs Portigon u Il-Kummissjoni (C‑664/20 P, mhux ippubblikat, EU:C:2022:161), u tat‑3 ta’ Marzu 2022, SRB vs Hypo Vorarlberg Bank (C‑663/20 P, mhux ippubblikat, EU:C:2022:162).
14
Fit‑2 ta’ Frar 2023, id-Deċiżjoni kkontestata ġiet ikkomunikata lir-rikorrenti mill-Autoridad de Resolución Ejecutiva (FROB, l-Awtorità Eżekuttiva tar-Riżoluzzjoni, Spanja), fil-kwalità tagħha ta’ awtorità nazzjonali ta’ riżoluzzjoni, fis-sens tal-punt 3 tal-Artikolu 3(1) tar-Regolament Nru 806/2014.
Id-Deċiżjoni kkontestata
15
Id-Deċiżjoni kkontestata tinkludi fiha test ewlieni akkumpanjat, fir-rigward tar-rikorrenti, minn ħames annessi.
16
It-test ewlieni tad-Deċiżjoni kkontestata jiddeskrivi, fit-Taqsimiet 3 sa 10, il-proċess ta’ determinazzjoni tal-kontribuzzjonijiet ex ante għall-perijodu ta’ kontribuzzjoni 2016, li huwa applikabbli għall-istituzzjonijiet kollha.
17
B’mod iktar partikolari, fit-Taqsima 6 tad-Deċiżjoni kkontestata, is-SRB iddetermina l-livell fil-mira annwali, imsemmi fl-Artikolu 4 tar-Regolament ta’ Implimentazzjoni tal-Kunsill (UE) 2015/81 tad‑19 ta’ Diċembru 2014, li jispeċifika kundizzjonijiet uniformi għall-applikazzjoni tar-Regolament (UE) Nru 806/2014 tal-Parlament Ewropew u tal-Kunsill fir-rigward tal-kontribuzzjonijiet ex ante għall-Fond Uniku ta’ Riżoluzzjoni (ĠU 2015, L 15, p. 1), għall-perijodu ta’ kontribuzzjoni 2016 (iktar ’il quddiem il-“livell fil-mira annwali”).
18
Is-SRB spjega li huwa kien stabbilixxa dan il-livell fil-mira annwali għal wieħed minn tmienja ta’ 1.05 % tal-ammont tad-depożiti koperti, ikkalkolat fi tmiem is-sena, tal-istituzzjonijiet kollha fl‑2015, hekk kif kien inkiseb abbażi tad-data kkomunikata mill-istituzzjonijiet konformement mal-Artikolu 14(2) tar-Regolament Delegat tal-Kummissjoni (UE) 2015/63 tal‑21 ta’ Ottubru 2014 li jissupplimenta d-Direttiva 2014/59/UE tal-Parlament Ewropew u l-Kunsill fir-rigward tal-kontribuzzjonijiet ex ante għall-arranġamenti ta’ finanzjament ta’ riżoluzzjoni (ĠU 2015, L 11, p. 44, rettifika fil-ĠU 2017, L 156, p. 38).
19
Fit-Taqsima 7 tad-Deċiżjoni kkontestata, is-SRB iddeskriva l-metodoloġija li kellha tiġi segwita għall-kalkolu tal-kontribuzzjonijiet ex ante għall-perijodu ta’ kontribuzzjoni 2016. F’dan ir-rigward, huwa ppreċiża, fil-premessa 95 tal-imsemmija deċiżjoni, li għal dak il-perijodu, 60 % tal-kontribuzzjonijiet ex ante kienu ġew ikkalkolati fuq “bażi nazzjonali”, jiġifieri fuq il-bażi ta’ data rrapportata mill-istituzzjonijiet awtorizzati fit-territorju tal-Istat Membru parteċipanti kkonċernat (iktar ’il quddiem il-“bażi nazzjonali”), f’konformità mal-Artikolu 103 tad-Direttiva 2014/59/UE tal-Parlament Ewropew u tal-Kunsill tal‑15 ta’ Mejju 2014 li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u ditti ta’ investiment u li temenda d-Direttiva tal-Kunsill 82/891/KE u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE, 2011/35/KE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012, tal-Parlament Ewropew u tal-Kunsill (ĠU 2014, L 173, p. 190), u f’konformità mal-Artikolu 4 tar-Regolament Delegat 2015/63. Il-kontribuzzjonijiet ex ante li jifdal (jiġifieri 40 %) ġew ikkalkolati fuq il-“bażi tal-Unjoni Bankarja”, jiġifieri fuq il-bażi ta’ data rrapportata mill-istituzzjonijiet kollha awtorizzati fit-territorju tal-Istati Membri kollha li jipparteċipaw fil-mekkaniżmu uniku ta’ riżoluzzjoni (SRM) (iktar ’il quddiem il-“bażi tal-Unjoni” u l-“Istati Membri parteċipanti”), f’konformità mal-Artikoli 69 u 70 tar-Regolament Nru 806/2014 u mal-Artikolu 4 tar-Regolament ta’ Implimentazzjoni 2015/81.
20
Barra minn hekk, is-SRB ikkalkola l-kontribuzzjonijiet ex ante tal-istituzzjonijiet, bħar-rikorrenti, billi segwa l-fażijiet prinċipali li ġejjin.
21
Fl-ewwel fażi tal-kalkolu tal-kontribuzzjonijiet ex ante, is-SRB ikkalkola, konformement mal-punt (a) tat-tieni subparagrafu tal-Artikolu 70(2) tar-Regolament Nru 806/2014, il-kontribuzzjoni annwali bażika ta’ kull istituzzjoni, li hija proporzjonali għall-ammont tal-obbligazzjonijiet tal-istituzzjoni kkonċernata, minbarra l-fondi proprji u d-depożiti koperti, fir-rigward tat-total tal-obbligazzjonijiet, minbarra l-fondi proprji u d-depożiti koperti, tal-istituzzjonijiet kollha awtorizzati fit-territorju tal-Istati Membri parteċipanti kollha. Konformement mal-Artikolu 5(1) tar-Regolament Delegat 2015/63, is-SRB naqqas ċerti tipi ta’ obbligazzjonijiet mill-obbligazzjonijiet totali tal-istituzzjoni li kellhom jittieħdu inkunsiderazzjoni għad-determinazzjoni ta’ din il-kontribuzzjoni.
22
Fit-tieni fażi tal-kalkolu tal-kontribuzzjoni ex ante, is-SRB għamel aġġustament għall-kontribuzzjoni annwali bażika skont il-profil tar-riskju tal-istituzzjoni kkonċernata, konformement mal-punt (b) tat-tieni subparagrafu tal-Artikolu 70(2) tar-Regolament Nru 806/2014. Huwa evalwa dan il-profil tar-riskju abbażi tal-erba’ pilastri tar-riskju msemmija fl-Artikolu 6 tar-Regolament Delegat 2015/63, li huma magħmula minn indikaturi tar-riskju. Sabiex jikklassifika l-istituzzjonijiet skont il-livell tar-riskju tagħhom, qabel kollox, is-SRB stabbilixxa bins (basktijiet) – għal kull indikatur ta’ riskju applikat għall-perijodu ta’ kontribuzzjoni 2016 – li fihom ġew ikklassifikati l-istituzzjonijiet, konformement mal-Anness I, taħt il-punt 3 tat-titolu “Pass 2”, ta’ dan ir-regolament delegat. L-istituzzjonijiet li jappartjenu għall-istess bin ġew assenjati valur komuni għall-indikatur tar-riskju partikolari, imsejjaħ “valur diskretizzat”. Billi għaqqad il-valuri diskretizzati għal kull indikatur tar-riskju, is-SRB ikkalkola l-“multiplikatur tal-aġġustament skont il-profil tar-riskju” tal-istituzzjoni kkonċernata (iktar ’il quddiem il-“multiplikatur tal-aġġustament”). Billi mmultiplika l-kontribuzzjoni annwali bażika ta’ din l-istituzzjoni bil-multiplikatur tal-aġġustament tagħha, is-SRB kiseb il-“kontribuzzjoni annwali bażika aġġustata skont il-profil tar-riskju” tal-imsemmija istituzzjoni.
23
Imbagħad, is-SRB żied il-kontribuzzjonijiet annwali bażiċi kollha aġġustati skont il-profili tar-riskju biex jikseb “denominatur komuni” użat għall-kalkolu tas-sehem tal-livell fil-mira annwali li kellha tħallas kull istituzzjoni.
24
Fl-aħħar nett, is-SRB ikkalkola l-kontribuzzjoni ex ante ta’ kull istituzzjoni billi qassam il-livell fil-mira annwali bejn l-istituzzjonijiet kollha abbażi tal-proporzjon eżistenti bejn il-kontribuzzjoni annwali bażika aġġustata skont il-profil tar-riskju, minn naħa, u d-denominatur komuni, min-naħa l-oħra.
25
L-Anness I tad-Deċiżjoni kkontestata jinkludi l-iskeda individwali tar-rikorrenti, li tikkonsisti fir-riżultati tal-kalkolu tal-kontribuzzjoni ex ante tagħha. Din l-iskeda tindika l-ammont tal-kontribuzzjoni annwali bażika tar-rikorrenti kif ukoll il-valur tal-multiplikatur tal-aġġustament tagħha, kemm fuq il-bażi tal-unjoni kif ukoll fuq il-bażi nazzjonali, filwaqt li ssemmi, għal kull indikatur ta’ riskju, in-numru tal-bin li għalih ġiet assenjata r-rikorrenti. Barra minn hekk, l-imsemmija skeda tesponi data li tintuża għall-kalkolu tal-kontribuzzjonijiet ex ante tal-istituzzjonijiet kollha kkonċernati u li s-SRB iddeterminaha billi żied jew għaqqad id-data individwali ta’ dawn l-istituzzjonijiet kollha. Fl-aħħar nett, din l-iskeda tinkludi d-data ddikjarata mir-rikorrenti fil-formola tad-dikjarazzjoni li tikkonċerna l-kontribuzzjonijiet ex ante tagħha u użata fil-kalkolu ta’ din il-kontribuzzjoni.
26
L-Anness II tad-Deċiżjoni kkontestata jinkludi data statistika relatata mal-kalkolu tal-kontribuzzjonijiet ex ante għal kull Stat Membru parteċipanti, b’mod sommarju u f’forma aggregata. Dan l-anness jippreċiża, b’mod partikolari, l-ammont globali tal-kontribuzzjonijiet ex ante li għandhom jitħallsu mill-istituzzjonijiet ikkonċernati għal kull wieħed minn dawn l-Istati Membri. Barra minn hekk, l-imsemmi anness jelenka, għal kull indikatur tar-riskju, l-għadd ta’ bins, l-għadd ta’ istituzzjonijiet li jappartjenu għal kull wieħed mill-bins kif ukoll il-valuri minimi u massimi ta’ dawn il-bins. Fil-każ ta’ bins relatati mal-bażi nazzjonali, dawn il-valuri, għal raġunijiet ta’ kunfidenzjalità, jitnaqqsu jew jiżdiedu b’ammont każwali, filwaqt li tinżamm id-distribuzzjoni oriġinali tal-istituzzjonijiet.
27
L-Annessi IIIa, IIIb u IVa tad-Deċiżjoni kkontestata jeżaminaw osservazzjonijiet ippreżentati minn istituzzjonijiet oħra minbarra r-rikorrenti matul proċedura ta’ konsultazzjoni mwettqa mis-SRB qabel l-adozzjoni tad-Deċiżjoni kkontestata.
28
L-Anness IVb tad-Deċiżjoni kkontestata, intitolat “Evalwazzjoni tal-kummenti sottomessi [mir-rikorrenti] fil-kuntest tal-konsultazzjoni dwar il-kontribuzzjonijiet ex ante lill-[SRF] għall‑2016 li tinkludi informazzjoni kunfidenzjali”, jeżamina l-osservazzjonijiet ippreżentati mir-rikorrenti matul il-proċedura ta’ konsultazzjoni.
It-talbiet tal-partijiet
29
Ir-rikorrenti essenzjalment titlob li l-Qorti Ġenerali jogħġobha:
–
tannulla d-Deċiżjoni kkontestata sa fejn din tikkonċernaha;
–
sussidjarjament, tannulla d-Deċiżjoni kkontestata sa fejn tipproduċi effetti retroattivi mid-data tal-adozzjoni tad-deċiżjoni tal‑15 ta’ April 2016;
–
tikkundanna lill-SRB għall-ispejjeż:
–
sal-ammont tal-interessi moratorji ġġenerati mis-somma ta’ EUR 9933 563.47 bejn it‑23 ta’ Ġunju 2016 u d-data tal-ħlas mis-SRB tas-somom dovuti, ikkalkolati bir-rata ta’ rifinanzjament tal-BĊE applikabbli, miżjuda bi 3.5 punti perċentwali;
–
sussidjarjament, biss fil-każ li l-Qorti Ġenerali tannulla d-Deċiżjoni kkontestata sempliċement sa fejn tipproduċi effetti retroattivi, sal-ammont tal-interessi moratorji prodotti mis-somma ta’ EUR 9933 563.47 bejn it‑23 ta’ Ġunju 2016 u d-data li minnha d-Deċiżjoni kkontestata setgħet tipproduċi l-effetti tagħha, ikkalkolati bir-rata ta’ rifinanzjament tal-BĊE applikabbli, miżjuda b’ 3.5 punti perċentwali;
–
b’mod iktar sussidjarju, sal-ammont li jikkorrispondi għar-redditu li hija kienet tikseb li kieku akkwistat, waqt il-bejgħ pubbliku tas‑16 ta’ Ġunju 2016, bonds tal-Istat Spanjol għal għaxar snin ta’ valur ekwivalenti għall-kontribuzzjoni ex ante tagħha għas-sena 2016, ikkalkolat bejn it‑23 ta’ Ġunju 2016 u d-data tal-ħlas mis-SRB tas-somom dovuti (jew bejn it‑23 ta’ Ġunju 2016 u d-data tad-Deċiżjoni kkontestata, fil-każ li l-Qorti Ġenerali tqis li d-Deċiżjoni kkontestata hija materjalment konformi mad-dritt, iżda ma tistax tipproduċi effetti retroattivi);
–
tikkundanna lill-SRB għall-ispejjeż.
30
Is-SRB jitlob li l-Qorti Ġenerali jogħġobha:
–
prinċipalment, tiċħad ir-rikors;
–
tikkundanna lir-rikorrenti għall-ispejjeż;
–
sussidjarjament, fil-każ li l-Qorti Ġenerali tilqa’ motiv wieħed jew iktar, iżżomm l-effetti tad-Deċiżjoni kkontestata sakemm tiġi ssostitwita jew, tal-inqas, għal perijodu ta’ sitt xhur mill-jum li fih is-sentenza li tannulla l-imsemmija deċiżjoni ssir definittiva.
31
Il-Kummissjoni titlob lill-Qorti Ġenerali jogħġobha:
–
tiċħad ir-rikors;
–
tikkundanna lir-rikorrenti għall-ispejjeż.
Id-dritt
Dwar it-talbiet għall-annullament
32
Ir-rikorrenti tinvoka tliet motivi. L-ewwel motiv huwa bbażat fuq eċċezzjoni ta’ illegalità tal-Artikolu 5(1) tar-Regolament Delegat 2015/63. It-tieni wieħed, imqajjem fil-każ li l-Qorti Ġenerali tilqa’ l-ewwel motiv, huwa bbażat fuq ksur tat-tieni subparagrafu tal-Artikolu 103(2) tad-Direttiva 2014/59 u tal-Artikolu 70 tar-Regolament Nru 806/2014. It-tielet motiv huwa bbażat fuq ksur tal-prinċipju ta’ ċertezza legali.
33
Fin-nota ta’ adattament tar-rikors, ippreżentata skont l-Artikolu 86 tar-Regoli tal-Proċedura tal-Qorti Ġenerali, ir-rikorrenti indikat li hija żżomm l-argumenti kollha tagħha esposti fir-rikors tagħha, filwaqt li ppreċiżat li, wara l-irtirar u s-sostituzzjoni tad-deċiżjoni tad‑19 ta’ Marzu 2020 bid-Deċiżjoni kkontestata, it-talbiet tagħha għandhom jinftiehmu bħala li jirrigwardaw id-Deċiżjoni kkontestata minflok id-deċiżjoni tad‑19 ta’ Marzu 2020.
34
Is-SRB jikkontesta l-fondatezza tat-tliet motivi mqajma u jikkontesta l-ammissibbiltà tal-ewwel tnejn.
Fuq il-fondatezza tal-ewwel u tat-tieni motiv
35
Permezz tal-ewwel motiv tagħha, ir-rikorrenti tikkontesta l-legalità tal-Artikolu 5(1) tar-Regolament Delegat 2015/63, b’mod partikolari sa fejn din id-dispożizzjoni naqset milli teskludi mill-kalkolu tal-kontribuzzjonijiet ex ante ċerti obbligazzjonijiet iġġenerati fil-kuntest tal-attivitajiet li hija twettaq f’isem il-fondi rurali, u, permezz tat-tieni motiv tagħha, hija tinvoka l-konsegwenzi legali li għandhom jinsiltu minn tali illegalità.
36
Is-SRB isostni, essenzjalment, li l-ewwel u t-tieni motiv huma inammissibbli minħabba nuqqas ta’ interess ġuridiku, minħabba li r-rikorrenti titlob lill-Qorti Ġenerali tiddikjara inapplikabbli dispożizzjoni li ma kinitx applikabbli fil-kuntest tal-kalkolu tal-kontribuzzjoni ex ante tagħha għall-perijodu ta’ kontribuzzjoni 2016. Minn dan isegwi, skont is-SRB, li r-rikorrenti ma għandhiex interess li tiġi kkonstatata l-illegalità tad-dispożizzjoni inkwistjoni.
37
Ir-rikorrenti tikkontesta l-argumenti tas-SRB.
38
Skont ġurisprudenza stabbilita, eċċezzjoni ta’ illegalità mqajma b’mod inċidentali skont l-Artikolu 277 TFUE, fil-mument tal-konstatazzjoni fil-kawża prinċipali tal-legalità ta’ att terz, hija ammissibbli biss jekk tkun teżisti rabta ta’ konnessjoni bejn dan l-att u d-dispożizzjoni li l-allegata illegalità tagħha hija eċċepita. Sa fejn l-Artikolu 277 TFUE ma għandux l-għan li jippermetti li parti tikkontesta l-applikabbiltà ta’ kwalunkwe att ta’ natura ġenerali insostenn ta’ kwalunkwe rikors, il-portata ta’ eċċezzjoni ta’ illegalità għandha tkun limitata għal dak li huwa indispensabbli għas-soluzzjoni tat-tilwima. Minn dan jirriżulta li l-att ġenerali li titqajjem l-illegalità tiegħu għandu jkun applikabbli, direttament jew indirettament, għall-każ li jkun is-suġġett tar-rikors u li għandu jkun hemm rabta legali diretta bejn id-deċiżjoni individwali kkontestata u l-att ġenerali inkwistjoni (sentenzi tat‑30 ta’ April 2019, Wattiau vs Il-Parlament, T‑737/17, EU:T:2019:273, punt 56, u tas‑16 ta’ Ġunju 2021, Krajowa Izba Gospodarcza Chłodnictwa i Klimatyzacji vs Il-Kummissjoni, T‑126/19, EU:T:2021:360, punt 33).
39
Barra minn hekk, eċċezzjoni ta’ illegalità hija ammissibbli biss jekk din tkun tista’, permezz tal-eżitu tagħha, tagħti benefiċċju lill-parti li tkun qajmitha (ara s-sentenza tas‑6 ta’ Lulju 2022, MZ vs Il-Kummissjoni, T‑631/20, EU:T:2022:426, punt 40 u l-ġurisprudenza ċċitata).
40
Madankollu, mill-ġurisprudenza jirriżulta wkoll li l-Artikolu 277 TFUE għandu jiġi interpretat b’mod suffiċjentement wiesa’ sabiex jiġi żgurat stħarriġ tal-legalità effettiv tal-atti tal-istituzzjonijiet ta’ natura ġenerali favur persuni esklużi minn azzjoni diretta kontra atti bħal dawn. Għaldaqstant, il-kamp ta’ applikazzjoni tal-Artikolu 277 TFUE għandu jestendi għall-atti tal-istituzzjonijiet li kienu rilevanti għall-adozzjoni tad-deċiżjoni li tkun is-suġġett tar-rikors għal annullament, fis-sens li l-imsemmija deċiżjoni tkun essenzjalment ibbażata fuqhom, anki jekk ma jikkostitwixxux formalment il-bażi legali tagħha. Barra minn hekk, għall-finijiet tal-eżami ta’ eċċezzjoni ta’ illegalità, ir-regoli li jagħmlu parti mill-istess sistema waħda ma jistgħux jiġu sseparati b’mod artifiċjali (ara s-sentenza tas‑16 ta’ Ġunju 2021, Krajowa Izba Gospodarcza Chłodnictwa i Klimatyzacji vs Il-Kummissjoni, T‑126/19, EU:T:2021:360, punt 34 u l-ġurisprudenza ċċitata).
41
L-Artikolu 5(1) tar-Regolament Delegat 2015/63 jelenka l-kundizzjonijiet li fihom obbligazzjoni tiġi eskluża mill-kalkolu tal-kontribuzzjonijiet ex ante. F’dan ir-rigward, fil-punti 18 u 19 tal-Anness IVb tad-Deċiżjoni kkontestata, is-SRB spjega r-raġunijiet li għalihom l-obbligazzjonijiet iġġenerati fil-kuntest tal-attivitajiet li r-rikorrenti twettaq f’isem il-fondi rurali ma setgħux jiġu esklużi mill-kalkolu tal-kontribuzzjoni ex ante ta’ din tal-aħħar skont l-Artikolu 5(1) tar-Regolament Delegat 2015/63.
42
Permezz tal-eċċezzjoni ta’ illegalità tagħha, ir-rikorrenti ssostni li jekk l-Artikolu 5(1) tar-Regolament Delegat 2015/63 kellu jiġi interpretat fis-sens li ma jippermettix li jiġu esklużi mill-kalkolu tal-kontribuzzjoni ex ante tagħha l-obbligazzjonijiet bħal dawk iġġenerati fil-kuntest tal-attivitajiet li hija twettaq għan-nom tal-fondi rurali, din id-dispożizzjoni tikser l-Artikolu 103(2) tad-Direttiva 2014/59, l-Artikolu 70(2) u (6) tar-Regolament Nru 806/2014, l-Artikolu 16 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”) u l-prinċipju ta’ proporzjonalità, peress li dawn l-istandards kienu jobbligaw lill-Kummissjoni tiżgura, fil-mument tal-adozzjoni tal-imsemmi Regolament Delegat, li l-iskema ta’ esklużjoni tal-obbligazzjonijiet, kif stabbilita mill-Artikolu 5(1) ta’ dan ir-Regolament Delegat, tippermetti l-esklużjoni mill-kalkolu tal-kontribuzzjonijiet ex ante ta’ tali obbligazzjonijiet.
43
Għaldaqstant, jekk din l-eċċezzjoni ta’ illegalità tintlaqa’, huwa s-SRB li għandu jeżamina mill-ġdid il-pożizzjoni tiegħu dwar it-talba tar-rikorrenti li l-obbligazzjonijiet ikkonċernati jiġu esklużi mill-kalkolu tal-kontribuzzjoni ex ante tagħha u hija l-Kummissjoni li għandha tieħu miżuri li jiggarantixxu trattament ta’ dawn l-obbligazzjonijiet li jkun konformi mar-regoli ta’ livell superjuri msemmija fil-punt 42 iktar ’il fuq, jekk ikun il-każ billi tiġi estiża l-portata tal-esklużjonijiet previsti mill-Artikolu 5(1) tar-Regolament Delegat 2015/63.
44
F’dawn iċ-ċirkustanzi, għandu jiġi kkonstatat li teżisti rabta ġuridika diretta bejn id-Deċiżjoni kkontestata u l-Artikolu 5(1) tar-Regolament Delegat 2015/63 u li r-rikorrenti għandha interess tikseb eventwali dikjarazzjoni ta’ illegalità ta’ din id-dispożizzjoni.
45
Dan huwa iktar u iktar il-każ peress li l-argument difiż mis-SRB, kif espost fil-punt 36 iktar ’il fuq, iwassal sabiex ir-regoli tal-iskema ta’ kalkolu tal-kontribuzzjonijiet ex ante stabbilita mir-Regolament Delegat 2015/63 jinqasmu artifiċjalment u sabiex l-Artikolu 277 TFUE jiċċaħħad mill-effett utli tiegħu, peress li r-rikorrenti ma għandhiex il-possibbiltà li tikkontesta l-legalità ta’ dispożizzjoni li tipprevedi l-esklużjoni ta’ ċerti obbligazzjonijiet mill-imsemmi kalkolu meta l-illegalità allegata ma tinsabx fl-eżistenza ta’ din l-esklużjoni, iżda pjuttost fil-kundizzjonijiet ta’ din l-esklużjoni (ara, b’analoġija, is-sentenza tas‑16 ta’ Ġunju 2021, Krajowa Izba Gospodarcza Chłodnictwa i Klimatyzacji vs Il-Kummissjoni, T‑126/19, EU:T:2021:360, punt 42).
46
Fid-dawl ta’ dak li ntqal iktar ’il fuq, l-eċċezzjoni ta’ inammissibbiltà mqajma mis-SRB għandha tiġi miċħuda.
Fuq l-ewwel motiv, ibbażat fuq l-illegalità tal-Artikolu 5(1) tar-Regolament Delegat 2015/63
47
L-ewwel motiv, li jinkludi tliet partijiet, huwa bbażat fuq l-illegalità tal-Artikolu 5(1) tar-Regolament Delegat 2015/63 fid-dawl, l-ewwel nett, tal-Artikolu 103(7) tad-Direttiva 2014/59, it-tieni nett, tal-Artikolu 16 tal-Karta u, it-tielet nett, tal-prinċipju ta’ proporzjonalità.
– Fuq l-ewwel parti, dwar l-illegalità tal-Artikolu 5(1) tar-Regolament Delegat 2015/63 fid-dawl tal-Artikolu 103(7) tad-Direttiva 2014/59
48
Ir-rikorrenti ssostni li l-attivitajiet li hija twettaq f’isem il-fondi rurali jirrappreżentaw biss livell baxx ta’ riskju, sa fejn hija tibbenefika minn garanziji min-naħa ta’ dawn tal-aħħar skont il-Ftehim dwar il-likwidità. Il-Kummissjoni kellha għalhekk tinkludi l-obbligazzjonijiet marbuta ma’ dawn l-attivitajiet f’dawk koperti mill-Artikolu 5(1) tar-Regolament Delegat 2015/63, li jeżenta ċerti obbligazzjonijiet mill-bażi ta’ kalkolu tal-kontribuzzjonijiet ex ante, taħt piena li ma jiġix osservat l-Artikolu 103(7) tad-Direttiva 2014/59, li jimponilha li tadotta att delegat sabiex tippreċiża l-mod kif il-kontribuzzjonijiet ex ante għandhom jiġu adattati skont il-profil ta’ riskju tal-istituzzjonijiet.
49
Billi fl-Artikolu 5(1) tar-Regolament Delegat 2015/63 ma pprevedietx l-esklużjoni tal-obbligazzjonijiet bħal dawk deskritti fil-punt 48 iktar ’il fuq, il-Kummissjoni ħolqot sitwazzjoni ta’ “għadd doppju” tal-obbligazzjonijiet marbuta mal-attivitajiet li r-rikorrenti twettaq għall-fondi rurali, minħabba l-fatt li dawn tal-aħħar jikkontabbilizzaw ukoll obbligazzjoni abbażi tal-garanzija li huma jagħtu lir-rikorrenti għal dawn l-attivitajiet.
50
Il-fatt li tali għadd doppju tal-obbligazzjonijiet jista’ jagħti lok għal ksur tal-Artikolu 103(7) tad-Direttiva 2014/59 jintwera mill-fatt li l-Kummissjoni pprevediet diversi eżenzjonijiet mill-Artikolu 5(1) tar-Regolament Delegat 2015/63 sabiex tevita tali għadd doppju.
51
F’dan ir-rigward, ir-rikorrenti tibbaża ruħha fuq “paralelliżmu evidenti” bejn, minn naħa, uħud mill-obbligazzjonijiet tagħha, iġġenerati fil-kuntest tal-attivitajiet li hija twettaq f’isem il-fondi rurali, u, min-naħa l-oħra, l-obbligazzjonijiet esklużi, l-ewwel nett, fl-Artikolu 5(1)(a) tar-Regolament Delegat 2015/63, dwar l-obbligazzjonijiet intragrupp, it-tieni nett, fl-Artikolu 5(1)(b) ta’ dan ir-regolament, dwar l-obbligazzjonijiet maħluqa minn istituzzjoni li hija membru ta’ sistema ta’ protezzjoni istituzzjonali (iktar ’il quddiem is-“SPI”) u, it-tielet nett, fl-Artikolu 5(1)(f) tal-istess regolament, dwar is-self għall-iżvilupp.
52
Mistoqsija dwar il-portata tal-argument tagħha waqt is-seduta, ir-rikorrenti ppreċiżat li hija ma kinitx qiegħda tqajjem ksur tal-prinċipju ta’ ugwaljanza fit-trattament, iżda kienet qiegħda tqajjem biss l-inkompatibbiltà tal-Artikolu 5(1) tar-Regolament Delegat 2015/63 mal-Artikolu 103(7) tad-Direttiva 2014/59.
53
Is-SRB, sostnut mill-Kummissjoni, jikkontesta l-argument tar-rikorrenti.
54
Għandu jiġi rrilevat li, skont l-Artikolu 103(7) tad-Direttiva 2014/59, il-Kummissjoni għandha s-setgħa tadotta atti ddelegati sabiex tippreċiża l-kunċett ta’ “aġġustament tal-kontribuzzjonijiet ex ante skont il-profil tar-riskju tal-istituzzjonijiet”.
55
Fil-kuntest ta’ setgħa ddelegata fis-sens tal-Artikolu 290 TFUE, il-Kummissjoni għandha, fil-kuntest tal-eżerċizzju tal-kompetenzi mogħtija lilha, setgħa diskrezzjonali wiesgħa meta tintalab, b’mod partikolari, twettaq evalwazzjonijiet u eżamijiet kumplessi (ara, f’dan is-sens, is-sentenza tal‑11 ta’ Mejju 2017, Dyson vs Il‑Kummissjoni, C‑44/16 P, EU:C:2017:357, punt 53 u l-ġurisprudenza ċċitata).
56
Dan huwa l-każ fir-rigward tal-iffissar tal-kriterji għall-aġġustament tal-kontribuzzjonijiet ex ante għall-profil tar-riskju skont l-Artikolu 103(7) tad-Direttiva 2014/59 (sentenzi tal‑20 ta’ Diċembru 2023, Landesbank Baden-Württemberg vs SRB, T‑389/21, EU:T:2023:827, punt 106, u tal‑20 ta’ Diċembru 2023, Banque postale vs SRB, T‑383/21, EU:T:2023:845, punt 153).
57
F’dan ir-rigward, għandu jitfakkar li n-natura speċifika tal-kontribuzzjonijiet ex ante tikkonsisti, hekk kif jirriżulta mill-premessi 105 sa 107 tad-Direttiva 2014/59 u mill-premessa 41 tar-Regolament Nru 806/2014, f’li tiggarantixxi, f’loġika bbażata fuq l-assigurazzjoni, li s-settur finanzjarju jipprovdi biżżejjed riżorsi finanzjarji lis-SRM sabiex ikun jista’ jwettaq il-funzjonijiet tiegħu, filwaqt li jinkoraġġixxi l-adozzjoni ta’ modi ta’ operat inqas riskjużi mill-istituzzjonijiet ikkonċernati (ara, f’dan is-sens, is-sentenza tal‑15 ta’ Lulju 2021, Il-Kummissjoni vs Landesbank Baden-Württemberg u SRB, C‑584/20 P u C‑621/20 P, EU:C:2021:601, punt 113).
58
F’dan il-kuntest, u hekk kif jirriżulta mill-premessa 114 tad-Direttiva 2014/59, il-leġiżlatur tal-Unjoni inkariga lill-Kummissjoni tippreċiża, permezz ta’ att delegat, il-mod kif għandhom jiġu aġġustati l-kontribuzzjonijiet tal-istituzzjonijiet għall-arranġamenti ta’ finanzjament għar-riżoluzzjoni fi proporzjoni tal-profil tar-riskju tagħhom.
59
Bl-istess perspettiva, il-premessa 107 ta’ din id-Direttiva 2014/59 tippreċiża li, sabiex jiġi żgurat kalkolu ġust tal-kontribuzzjonijiet ex ante għall-arranġamenti ta’ finanzjament nazzjonali u tiġi inċentivata l-adozzjoni ta’ modi ta’ operat inqas riskjużi, dawn il-kontribuzzjonijiet għandhom ikunu bbażati fuq ir-riskju tal-kreditu, tal-likwidità u tas-suq li jieħdu l-istituzzjonijiet.
60
Minn dak li ntqal iktar ’il fuq jirriżulta li l-Kummissjoni kellha tiżviluppa regoli għall-aġġustament tal-kontribuzzjonijiet ex ante għall-profil tar-riskju tal-istituzzjonijiet billi ssegwi żewġ għanijiet li huma relatati, jiġifieri, minn naħa, li tiżgura li jitqiesu r-riskji differenti li jinvolvu l-attivitajiet tal-istituzzjonijiet, bankarji jew b’mod iktar wiesa’ finanzjarji, u, min-naħa l-oħra, li dawn l-istess istituzzjonijiet jiġu inċentivati biex isegwu modi ta’ operat inqas riskjużi.
61
Issa, hekk kif jirriżulta mid-dokumenti relatati mal-adozzjoni tar-Regolament Delegat 2015/63, b’mod partikolari d-dokumenti “Studju tekniku tal-JRC insostenn tal-leġiżlazzjoni tat-tieni livell tal-Kummissjoni dwar il-kontribuzzjonijiet ibbażati fuq ir-riskju għall-Fond Uniku ta’ Riżoluzzjoni” u “Dokument ta’ Ħidma tal-Persunal tal-Kummissjoni: Stimi tal-applikazzjoni tal-metodu propost għall-kalkolu tal-kontribuzzjonijiet għall-arranġamenti ta’ finanzjament tar-riżoluzzjonijiet”, it-tfassil ta’ tali regoli ta’ aġġustament tal-kontribuzzjonijiet ex ante skont il-profil ta’ riskju tal-istituzzjonijiet kien jimplika evalwazzjonijiet u eżamijiet kumplessi min-naħa tal-Kummissjoni sa fejn din kellha teżamina d-diversi elementi li fid-dawl tagħhom id-diversi tipi ta’ riskju kienu koperti fis-setturi bankarji u finanzjarji.
62
Fid-dawl ta’ dak li ntqal iktar ’il fuq, il-Kummissjoni kellha setgħa ta’ evalwazzjoni wiesgħa sabiex tadotta, skont l-Artikolu 103(7) tad-Direttiva 2014/59, ir-regoli li jiddefinixxu l-kunċett ta’ “aġġustament tal-kontribuzzjonijiet ex ante skont il-profil tar-riskju tal-istituzzjonijiet”.
63
F’dawn iċ-ċirkustanzi, fir-rigward tal-metodu ta’ aġġustament tal-kontribuzzjonijiet annwali bażiċi skont l-Artikolu 103(7) tad-Direttiva 2014/59, l-istħarriġ tal-qorti tal-Unjoni għandu jkun limitat għall-eżami ta’ jekk l-eżerċizzju tas-setgħa ta’ evalwazzjoni mogħtija lill-Kummissjoni huwiex ivvizzjat bi żball manifest jew b’użu ħażin ta’ poter jew saħansitra jekk qabiżx manifestament il-limiti ta’ din is-setgħa (ara, f’dan is-sens, is-sentenza tal‑21 ta’ Lulju 2011, Etimine, C‑15/10, EU:C:2011:504, punt 60).
64
Konsegwentement, hija r-rikorrenti li għandha tipprova li l-Artikolu 5(1) tar-Regolament Delegat 2015/63 huwa vvizzjat b’tali difetti sa fejn ma jeskludix l-obbligazzjonijiet bħal dawk iġġenerati fil-kuntest tal-attivitajiet li hija twettaq f’isem il-fondi rurali mill-kalkolu tal-kontribuzzjoni ex ante tagħha.
65
Fl-ewwel lok, konformement mal-Artikolu 103(2) tad-Direttiva 2014/59 u mal-Artikolu 70(2) tar-Regolament Nru 806/2014, kull istituzzjoni hija, bħala prinċipju, obbligata tħallas kontribuzzjonijiet ex ante u l-obbligazzjonijiet kollha tagħha għandhom jittieħdu inkunsiderazzjoni, bħala prinċipju, sabiex jiġu kkalkolati dawn il-kontribuzzjonijiet, minbarra l-fondi proprji u d-depożiti koperti. Għaldaqstant, kull eċċezzjoni għal dan il-prinċipju, bħal dawk previsti fl-Artikolu 5(1) tar-Regolament Delegat 2015/63, għandha tiġi interpretata b’mod restrittiv. (ara, f’dan is-sens u b’analoġija, is-sentenza tat‑12 ta’ Ottubru 2017, Kamin und Grill Shop, C‑289/16, EU:C:2017:758, punt 20 u l-ġurisprudenza ċċitata).
66
Tali approċċ jikkorrispondi għal-loġika bbażata fuq l-assigurazzjoni tas-sistema tal-kontribuzzjonijiet ex ante, kif imfakkar fil-punt 57 iktar ’il fuq. Fil-fatt, konformement ma’ din il-loġika, l-istituzzjonijiet kollha, inklużi dawk li l-probabbiltà ta’ riżoluzzjoni tagħhom hija allegatament iktar dgħajfa fir-rigward tal-obbligazzjonijiet miżmum minnhom, jibbenefikaw mill-kontribuzzjonijiet ex ante tagħhom permezz tal-istabbiltà tas-sistema finanzjarja żgurata mis-SRF.
67
Barra minn hekk, konformement mal-Artikolu 103(2) tad-Direttiva 2014/59 u mal-Artikolu 70(2) tar-Regolament Nru 806/2014, il-kontribuzzjonijiet ex ante għandhom jiġu aġġustati skont il-profil ta’ riskju tal-istituzzjonijiet. L-Artikolu 103(7) tad-Direttiva 2014/59 jipprevedi tmien fatturi li l-Kummissjoni għandha tieħu inkunsiderazzjoni meta tadotta l-att delegat li huwa jsemmi sabiex tippreċiża l-kunċett ta’ “aġġustament tal-kontribuzzjonijiet ex ante skont il-profil tar-riskju tal-istituzzjonijiet”. Issa, għalkemm “l-iskopertura għar-riskju tal-istituzzjoni” huwa wieħed minn dawn il-fatturi, b’tali mod li, waqt l-adozzjoni tar-Regolament Delegat 2015/63, il-Kummissjoni kienet obbligata tieħdu inkunsiderazzjoni, dan il-fattur jikkostitwixxi biss kriterju wieħed fost it-tmienja li l-Kummissjoni għandha tieħu inkunsiderazzjoni hija u tfassal tali att.
68
Mill-banda l-oħra, ma hemm xejn fl-Artikolu 103(7) tad-Direttiva 2014/59 li jindika li l-Kummissjoni hija marbuta tagħti iktar importanza lil wieħed jew diversi wħud mill-fatturi elenkati f’din id-dispożizzjoni, bħall-iskopertura għar-riskju tal-istituzzjoni. Barra minn hekk, din id-dispożizzjoni ma tippreċiżax il-mod li bih il-Kummissjoni għandha tieħu inkunsiderazzjoni din l-iskopertura.
69
Barra minn hekk, għalkemm l-Artikolu 103(7)(h) tad-Direttiva 2014/59 jipprevedi li l-Kummissjoni għandha tieħu inkunsiderazzjoni, għall-finijiet tal-aġġustament tal-kontribuzzjonijiet ex ante skont il-profil tar-riskju tal-istituzzjonijiet ikkonċernati, il-fatt li l-istituzzjoni tappartjeni għal SPI, din l-istess dispożizzjoni bl-ebda mod ma ssemmi kategoriji oħra ta’ sħubija kummerċjali jew kuntrattwali li għandhom jittieħdu inkunsiderazzjoni mill-Kummissjoni fl-atti ddelegati li hija għandha s-setgħa tadotta.
70
Fit-tieni lok, ir-rikorrenti ma tistax issostni li l-attivitajiet li hija twettaq f’isem il-fondi rurali jirrappreżentaw biss livell baxx ta’ riskju.
71
F’dan ir-rigward, għal dak li jikkonċerna l-analoġija magħmula mir-rikorrenti mal-esklużjoni prevista fl-Artikolu 5(1)(a) tar-Regolament Delegat 2015/63 għal ċerti obbligazzjonijiet intragrupp, għandu jiġi rrilevat, qabelxejn, li mill-premessi 8 u 9 tal-imsemmi regolament jirriżulta li l-kalkolu tal-kontribuzzjonijiet fuq livell individwali jwassal, fil-każ ta’ grupp, għal għadd doppju ta’ ċerti obbligazzjonijiet waqt id-determinazzjoni tal-kontribuzzjoni annwali bażika tal-entitajiet differenti tal-grupp, peress li l-obbligazzjonijiet li jirriżultaw mill-ftehimiet li l-entitajiet tal-istess grupp jikkonkludu bejniethom jagħmlu parti mill-obbligazzjonijiet totali li għandhom jittieħdu inkunsiderazzjoni sabiex tiġi ddeterminata l-kontribuzzjoni annwali bażika ta’ kull entità tal-grupp. Konsegwentement, id-determinazzjoni tal-kontribuzzjoni annwali bażika għandha tiġi speċifikata għal dak li jikkonċerna l-gruppi, b’mod li jirrifletti l-interkonnessjoni tal-entitajiet tal-grupp u jiġi evitat l-għadd doppju tal-iskopertura intragrupp. Sabiex jiġu żgurati kundizzjonijiet ta’ kompetizzjoni ekwi bejn entitajiet li huma parti minn grupp u l-istituzzjonijiet li huma membri tal-istess SPI jew li huma affiljati b’mod permanenti mal-istess korp ċentrali, għandu jiġi applikat l-istess trattament għal dawn iż-żewġ kategoriji tal-aħħar. Għall-finijiet tal-kalkolu tal-kontribuzzjoni annwali bażika ta’ entità ta’ grupp, l-obbligazzjonijiet totali li għandhom jittieħdu inkunsiderazzjoni ma jinkludux l-obbligazzjonijiet li jirriżultaw minn kuntratt konkluż ma’ kwalunkwe entità oħra li hija parti mill-istess grupp. Madankollu, din l-esklużjoni tkun possibbli biss meta kull entità tal-grupp tkun stabbilita fl-Unjoni, tkun inkluża b’mod integrali fl-istess perimetru ta’ konsolidazzjoni, tkun suġġetta għal proċedura xierqa u ċċentralizzata ta’ evalwazzjoni, ta’ kejl u ta’ kontroll tar-riskju, u jekk ma jkun hemm, fid-dritt u fil-fatt, ebda ostakolu sinjifikattiv, attwali jew previst għar-rimbors rapidu tal-obbligazzjonijiet rilevanti meta dovuti. Dan għandu jevita li l-obbligazzjonijiet jiġu esklużi mill-bażi tal-kalkolu tal-kontribuzzjonijiet ex ante jekk ma jkunx hemm garanziji li l-iskoperturi tal-finanzjament intragrupp ikunu koperti fil-każ ta’ deterjorament tas-saħħa finanzjarja tal-grupp.
72
F’dan ir-rigward, il-Qorti tal-Ġustizzja enfasizzat li l-Artikolu 5(1)(a) tar-Regolament Delegat 2015/63 ma kienx intiż li jelimina kompletament kull forma ta’ għadd doppju tal-obbligazzjonijiet u li kien jeskludi tali prattika biss sa fejn kienu jeżistu garanziji suffiċjenti li l-iskoperturi ta’ finanzjament intragrupp ikunu koperti fil-każ ta’ deterjorament tas-saħħa finanzjarja tal-grupp (sentenza tat‑3 ta’ Diċembru 2019, Iccrea Banca, C‑414/18, EU:C:2019:1036, punt 94).
73
Għaldaqstant, il-kwistjoni hija dwar jekk jeżistux, jew le, garanziji suffiċjenti, fis-sens tal-ġurisprudenza, li l-iskoperturi ta’ finanzjament ser ikunu koperti fil-każ ta’ deterjorament tas-saħħa finanzjarja tan-network kompost, f’dan il-każ, mir-rikorrenti u mill-fondi rurali azzjonisti. F’dan ir-rigward, ir-rikorrenti tibbaża ruħha, b’mod partikolari, fuq il-Klawżola 4 tal-Ftehim dwar il-likwidità, li tipprevedi li l-fondi rurali “għandhom jiggarantixxu konġuntament kwalunkwe falliment” min-naħa tagħha wara l-investimenti mwettqa minnha fis-suq interbankarju mal-fondi rċevuti, kif ukoll fuq in-natura “permanenti u vinkolanti” ta’ dan il-ftehim.
74
F’dan ir-rigward, għandu jiġi kkonstatat li n-natura allegatament “permanenti u vinkolanti” tal-Ftehim dwar il-likwidità ma tistax tiġi stabbilita b’riferiment għas-sempliċi ċirkustanza li dan il-ftehim ma ġiex emendat mill‑1994. Fil-fatt, anki jekk kwalunkwe emenda għall-Ftehim dwar il-likwidità hija suġġetta għall-approvazzjoni tal-Banco de España (il-Bank ta’ Spanja), xorta jibqa’ l-fatt li, skont il-Klawżola 5 tal-imsemmi ftehim, kull wieħed mill-fondi rurali jista’ jirtira unilateralment minn dan il-ftehim permezz ta’ notifika bil-miktub lill-Bord tad-Diretturi tar-rikorrenti b’effett minn tmiem it-tieni xahar wara li jirċievi n-notifika l-imsemmi bord. Mill-banda l-oħra, l-Artikolu 113(7)(f) tar-Regolament (UE) 575/2013 tal-Parlament Ewropew u tal-Kunsill tas‑26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012 (ĠU 2013, L 176, p. 1, u rettifiki fil-ĠU 2013, L 208, p. 68, ĠU 2013, L 321, p. 6, ĠU 2017, L 20, p. 2 u fil-ĠU 2023, L 92, p. 29), jistipula, b’mod partikolari, obbligu ta’ notifika minn qabel ta’ mill-inqas 24 xahar qabel ix-xoljiment tal-ftehim li joħloq SPI.
75
Barra minn hekk, waqt is-seduta r-rikorrenti kkonfermat li n-network li hija kienet tifforma mal-fondi rurali azzjonisti ma kienx jikkostitwixxi kompletament l-istess perimetru ta’ konsolidazzjoni u ma kienx is-suġġett ta’ proċedura xierqa u ċċentralizzata ta’ evalwazzjoni, ta’ kejl u ta’ kontroll tar-riskji, b’tali mod li s-sitwazzjoni tagħha kienet differenti kemm minn dik tal-gruppi, hekk kif jirriżulta, b’mod partikolari, mill-premessa 9 tar-Regolament Delegat 2015/63, imsemmija fil-punt 71 iktar ’il fuq, kif ukoll minn dik tas-SPI (ara b’mod partikolari l-Artikolu 113(7) tar-Regolament Nru 575/2013 u l-punt 87 iktar ’il quddiem). Ir-rikorrenti baqgħet ma spjegatx kif, fl-assenza ta’ tali konsolidazzjoni u superviżjoni ċentralizzata, huwa possibbli li jiġi vverifikat u żgurat li l-fondi li għandhom il-fondi rurali huma suffiċjenti sabiex ikopru d-djun li huma s-suġġett tal-garanziji li jirriżultaw, fil-fehma tagħha, mill-Ftehim dwar il-likwidità.
76
Fi kwalunkwe każ, is-SRB ġustament isostni li r-Regolament Delegat 2015/63 ma jipprevedix esklużjoni tal-obbligazzjonijiet mill-kalkolu tal-kontribuzzjoni ex ante ta’ kull istituzzjoni fuq bażi ta’ każ b’każ, iżda biss skont ċerti kategoriji ta’ obbligazzjonijiet, iddefiniti b’mod astratt, oġġettiv u ġenerali. Issa, hekk kif indika s-SRB, mingħajr ma ġie kontradett mir-rikorrenti, għalkemm jeżistu networks ta’ fondi rurali f’diversi Stati Membri, il-kundizzjonijiet kuntrattwali u regolamentari li fihom dawn joperaw jistgħu jvarjaw ħafna minn każ għal ieħor. Għalhekk, l-argument tar-rikorrenti, sa fejn huwa bbażat b’mod partikolari fuq il-partikolaritajiet tas-sitwazzjoni individwali tagħha, hekk kif tirriżulta mill-Ftehim dwar il-likwidità, ma jistax iwassal għall-illegalità tal-Artikolu 5(1) tar-Regolament Delegat 2015/63.
77
Għaldaqstant, ir-rikorrenti ma wrietx li kienu jeżistu garanziji suffiċjenti li l-iskoperturi ta’ finanzjament għall-attivitajiet li hija kienet twettaq f’isem il-fondi rurali jkunu koperti fil-każ ta’ deterjorament tas-saħħa finanzjarja tan-network kompost, f’dan il-każ, minnha stess u mill-fondi rurali azzjonisti.
78
Fit-tielet lok, għandu jiġi rrilevat li l-argumenti tar-rikorrenti li jeżisti “paralelliżmu evidenti” bejn is-sitwazzjoni tagħha u dawk imsemmija fl-Artikolu 5(1)(a), (b) jew (f) tar-Regolament Delegat 2015/63 ma jistgħux jintlaqgħu.
79
L-ewwel nett, mill-Artikolu 5(1)(a) tar-Regolament Delegat 2015/63 u mill-premessa 9 ta’ dan ir-regolament, imsemmija fil-punt 71 iktar ’il fuq, jirriżulta li l-obbligazzjonijiet intragrupp li jirriżultaw minn tranżazzjonijiet konklużi minn istituzzjoni ma’ istituzzjoni membru oħra tal-istess grupp jistgħu jiġu esklużi mill-kalkolu tal-kontribuzzjonijiet ex ante biss jekk il-kundizzjonijiet elenkati f’dan l-artikolu jkunu ssodisfatti.
80
Il-kunċett ta’ “grupp” huwa ddefinit fil-punt 26 tal-Artikolu 2(1) tad-Direttiva 2014/59 bħala “intrapriża prinċipali [omm] u s-sussidjarji tagħha”. Il-kunċetti ta’ “sussidjarja” u ta’ “impriża omm” huma, min-naħa tagħhom, ddefiniti fil-punti 5 u 6 tal-imsemmija direttiva, b’riferiment għall-Artikolu 4 tar-Regolament Nru 575/2013, li jirreferi għall-Artikoli 1 u 2 tas-Seba’ Direttiva tal-Kunsill 83/349/KEE tat‑13 ta’ Ġunju 1983 ibbażata fuq l-Artikolu 54(3)(g) tat-Trattat dwar il-kontijiet konsolidati (ĠU Edizzjoni Speċjali bil-Malti, Kapitolu 17, Vol. 1, p. 58), li għalihom jikkorrispondu essenzjalment l-Artikolu 22(1) sa (5) tad-Direttiva 2013/34/UE tal-Parlament Ewropew u tal-Kunsill tas‑26 ta’ Ġunju 2013 dwar id-dikjarazzjonijiet finanzjarji annwali, id-dikjarazzjonijiet finanzjarji kkonsolidati u r-rapporti relatati ta’ ċerti tipi ta’ impriżi, u li temenda d-Direttiva 2006/43/KE tal-Parlament Ewropew u tal-Kunsill u li tħassar id-Direttivi tal-Kunsill 78/660/KEE u 83/349/KEE (ĠU 2013, L 182, p. 19). Minn dawn id-definizzjonijiet jirriżulta li r-relazzjoni bejn impriża omm u sussidjarja tippreżupponi forma ta’ kontroll li jinvolvi li l-impriża omm ikollha l-maġġoranza tad-drittijiet ta’ vot eżerċitati mill-azzjonisti jew soċji fi ħdan is-sussidjarja tagħha, id-dritt li taħtar jew li tneħħi ċerti persuni fit-tmexxija ta’ din is-sussidjarja jew saħansitra influwenza dominanti fuq l-imsemmija sussidjarja (sentenza tat‑3 ta’ Diċembru 2019, Iccrea Banca, C‑414/18, EU:C:2019:1036, punti 85 u 86).
81
F’dawn iċ-ċirkustanzi, relazzjoni bejn impriża omm u sussidjarja ma tistax tiġi stabbilita bis-sempliċi eżistenza ta’ relazzjonijiet ekonomiċi li jirriflettu sħubija bejn diversi stabbilimenti, mingħajr il-kontroll ta’ wieħed minn dawn l-istabbilimenti fuq il-membri l-oħra tal-grupp li huwa jikkostitwixxi flimkien ma’ dawn l-istabbilimenti l-oħra (ara, f’dan is-sens, is-sentenza tat‑3 ta’ Diċembru 2019, Iccrea Banca, C‑414/18, EU:C:2019:1036, punt 87).
82
Fil-każ ineżami, ir-rikorrenti ammettiet, minn naħa, li ebda wieħed mill-fondi rurali azzjonisti ma kien jeżerċita kontroll effettiv fuqha u ma setax jiddetermina b’mod preskrittiv it-tmexxija tan-negozju tagħha jew l-istrateġija ta’ ġestjoni tagħha u, min-naħa l-oħra, li hija ma kinitx tikkontrolla l-fondi rurali. Għaldaqstant, ir-rikorrenti ma stabbilixxietx li r-relazzjonijiet kummerċjali u kuntrattwali bejnha u l-fondi rurali kienu kkaratterizzati mill-istess livell ta’ kontroll bħal dak ta’ grupp fis-sens tal-Artikolu 5(1)(a) tar-Regolament Delegat 2015/63, hekk kif hija ammettiet waqt is-seduta.
83
Fir-rigward tal-għadd doppju tal-obbligazzjonijiet, li huwa kkritikat mir-rikorrenti, il-Qorti tal-Ġustizzja diġà ddeċidiet, kif tfakkar fil-punt 72 iktar ’il fuq, li l-Artikolu 5(1) tar-Regolament Delegat 2015/63 ma kellux l-intenzjoni li jelimina kull forma ta’ għadd doppju tal-obbligazzjonijiet (ara, f’dan is-sens, is-sentenza tat‑3 ta’ Diċembru 2019, Iccrea Banca, C‑414/18, EU:C:2019:1036, punt 94). Barra minn hekk, kif ġie rrilevat fil-punt 74 iktar ’il fuq, ir-rikorrenti ma wrietx li kienu jeżistu garanziji suffiċjenti li l-iskoperturi ta’ finanzjament ikunu koperti fil-każ ta’ deterjorament tas-saħħa finanzjarja tan-network li hija tikkostitwixxi mal-fondi rurali azzjonisti.
84
Apparti dan, it-teħid inkunsiderazzjoni tal-prinċipji ta’ ugwaljanza fit-trattament, ta’ nondiskriminazzjoni u ta’ proporzjonalità, ma jistax jiġġustifika riżultat differenti, peress li r-Regolament Delegat 2015/63 identifika sitwazzjonijiet li għandhom karatteristiċi partikolari notevoli, direttament marbuta mar-riskji ppreżentati mill-obbligazzjonijiet inkwistjoni (ara s-sentenza tat‑3 ta’ Diċembru 2019, Iccrea Banca, C‑414/18, EU:C:2019:1036, punt 95 u l-ġurisprudenza ċċitata).
85
Barra minn hekk, fis-sentenza tat‑3 ta’ Diċembru 2019, Iccrea Banca (C‑414/18, EU:C:2019:1036), il-Qorti tal-Ġustizzja ddeċidiet li l-Artikolu 5(1) tar-Regolament Delegat 2015/63 ma kienx jagħti setgħa diskrezzjonali lill-awtoritajiet kompetenti sabiex jeskludu ċerti obbligazzjonijiet, abbażi tal-aġġustament skont ir-riskju, tal-kontribuzzjonijiet imsemmija fl-Artikolu 103(2) tad-Direttiva 2014/59, iżda kien jelenka, għall-kuntrarju, b’mod preċiż il-kundizzjonijiet li fihom obbligazzjoni kienet is-suġġett ta’ tali esklużjoni.
86
Għalkemm huwa minnu li d-domanda preliminari fis-sentenza tat‑3 ta’ Diċembru 2019, Iccrea Banca (C‑414/18, EU:C:2019:1036), ma kinitx tikkonċerna l-legalità tal-Artikolu 5(1) tar-Regolament Delegat 2015/63, il-Qorti tal-Ġustizzja, wara li qieset il-qafas leġiżlattiv, li kien jinkludi, b’mod partikolari, id-Direttiva 2014/59 u l-prinċipji ta’ ugwaljanza fit-trattament, ta’ nondiskriminazzjoni u ta’ proporzjonalità, ma identifikat ebda bażi għal interpretazzjoni iktar wiesgħa tal-eċċezzjonijiet elenkati fl-Artikolu 5(1) tar-Regolament ta’ Delega 2015/63. Għaldaqstant, minn din is-sentenza jirriżulta li l-mod kif il-Kummissjoni eżerċitat il-kompetenzi ddelegati tagħha f’dan ir-rigward huwa, skont il-Qorti tal-Ġustizzja, konformi mal-Artikolu 103(7) tad-Direttiva 2014/59.
87
It-tieni nett, l-Artikolu 5(1)(b) tar-Regolament Delegat 2015/63 jkopri l-istituzzjonijiet li jkunu membri ta’ SPI fis-sens tal-punt 8 tal-Artikolu 2(1) tad-Direttiva 2014/59/UE u li jkunu ġew awtorizzati mill-awtorità kompetenti biex tapplika l-Artikolu 113(7) tar-Regolament (UE) Nru 575/2013, permezz ta’ ftehim konkluż ma’ istituzzjoni oħra li tkun membru tal-istess SPI.
88
Skont il-punt 8 tal-Artikolu 2(1) tad-Direttiva 2014/59, SPI hija arranġament li jissodisfa r-rekwiżiti tal-Artikolu 113(7) tar-Regolament Nru 575/2013. L-Artikolu 113(7) tar-Regolament Nru 575/2013 jiddefinixxi SPI bħala “arranġament kuntrattwali jew obbligu statutorju li jipproteġi lil dawk l-istituzzjonijiet u partikolarment jiżgura l-likwidità u s-solvenza tagħhom biex jiġi evitat il-falliment fejn ikun meħtieġ”. Dan l-arranġament ta’ responsabbiltà għandu jissodisfa l-kundizzjonijiet kumulattivi elenkati f’din id-dispożizzjoni, relatati, b’mod partikolari, ma’ superviżjoni prudenzjali xierqa, mad-disponibbiltà ta’ strumenti għall-monitoraġġ, għall-klassifikazzjoni u għall-kontroll tar-riskji u tal-possibbiltajiet korrispondenti li tiġi eżerċitata influwenza, mal-aċċessibbiltà ta’ fondi u mal-possibbiltà ta’ trasferiment liberu jew ta’ rimbors ta’ fondi proprji mill-kontropartijiet, mal-pubblikazzjoni ta’ ċerti rapporti kkonsolidati jew aggregati, mar-rekwiżit li l-membri għandhom jagħtu notifika minn qabel ta’ mill-inqas 24 xahar jekk ikunu jixtiequ jtemmu s-sistema ta’ protezzjoni istituzzjonali, bl-esklużjoni tal-ħolqien mhux xieraq ta’ fondi proprji u ta’ parteċipazzjoni suffiċjentement wiesgħa u essenzjalment omoġenja.
89
Fil-każ ineżami, ir-rikorrenti ma turix li jeżistu, fil-kuntest tar-relazzjonijiet bejnha u l-fondi rurali, obbligi ekwivalenti għall-obbligi kumulattivi imposti mill-Artikolu 113(7) tar-Regolament Nru 575/2013.
90
It-tielet nett, l-istess japplika fir-rigward tal-allegat paralelliżmu bejn is-sitwazzjoni tar-rikorrenti u dik prevista fl-Artikolu 5(1)(f) tar-Regolament Delegat 2015/63, dwar is-self għall-iżvilupp mogħti mill-banek tal-iżvilupp.
91
L-Artikolu 5(1)(f) tar-Regolament Delegat 2015/63, jipprevedi li għandhom jiġu esklużi mill-kalkolu tal-kontribuzzjonijiet ex ante“fil-każ ta’ istituzzjonijiet li joperaw self promozzjonali, l-obbligazzjonijiet tal-istituzzjoni intermedjarja lejn il-bank oriġinatur jew bank promozzjonali ieħor jew istituzzjoni intermedjarja oħra u l-obbligazzjonijiet tal-bank promozzjonali oriġinali lejn il-partijiet tal-finanzjament tiegħu, sakemm l-ammont ta’ dawn l-obbligazzjonijiet ikun korrispost bis-self promozzjonali ta’ dik l-istituzzjoni”.
92
Skont il-punt 28 tal-Artikolu 3 tar-Regolament Delegat 2015/63, “self promozzjonali [għall-iżvilupp]” ifisser “self minn bank promozzjonali jew permezz ta’ bank intermedjarju, fuq bażi mhux kompetittiva u mhux għall-profitt sabiex jiġu promossi l-objettivi tal-politika pubblika ta’ gvernijiet ċentrali jew reġjonali fi Stat Membru”.
93
Fil-każ ineżami, ir-rikorrenti ma stabbilixxietx li, fil-kuntest tas-servizzi bankarji li hija toffri b’mod partikolari lill-fondi rurali (ara l-punti 5 u 6 iktar ’il fuq), self li kien is-suġġett ta’ tali servizzi kien jikkorrispondi jew kien jixbah self mogħti minn bank promozzjonali jew minn istituzzjoni intermedjarja fuq bażi mhux kompetittiva u mingħajr skop ta’ lukru sabiex jiġu promossi l-għanijiet ta’ politika pubblika ta’ amministrazzjoni ċentrali jew reġjonali ta’ Stat Membru.
94
Fir-raba’ lok, sa fejn ir-rikorrenti tikkritika lill-Kummissjoni li ma ħallietx lis-SRB marġni ta’ evalwazzjoni sabiex jiġu esklużi sitwazzjonijiet li jixbhu lil dawk elenkati fl-Artikolu 5(1) tar-Regolament Delegat 2015/63, għandu jitfakkar, kif jirriżulta mill-punt 65 iktar ’il fuq, li l-esklużjonijiet li jinsabu fl-imsemmi artikolu jikkostitwixxu eċċezzjonijiet għall-prinċipju li l-obbligazzjonijiet kollha, minbarra l-fondi proprji u d-depożiti koperti, għandhom jittieħdu inkunsiderazzjoni, b’tali mod li l-Artikolu 5(1) tal-imsemmi regolament delegat għandu jiġi interpretat b’mod strett. F’dawn iċ-ċirkustanzi, il-Kummissjoni ma tistax tiġi kkritikata li ma tatx lis-SRB marġni ta’ evalwazzjoni li jippermettilu jwessa’ l-kamp ta’ applikazzjoni tal-imsemmija esklużjonijiet.
95
Fil-ħames lok, għandu jiġi miċħud l-argument tar-rikorrenti bbażat fuq il-fatt li n-networks ta’ kooperattivi, bħal dak li hija tagħmel parti minnu, jikkostitwixxu kategorija rrikonoxxuta fil-kuntest tar-regolamentazzjoni prudenzjali bankarja, b’mod partikolari, ir-Regolament Delegat tal-Kummissjoni (UE) 2015/61 tal‑10 ta’ Ottubru 2014 li jissupplimenta r-Regolament (UE) Nru 575/2013 tal-Parlament Ewropew u tal-Kunsill rigward ir-rekwiżit ta’ kopertura tal-likwidità għall-Istituzzjonijiet ta’ Kreditu (ĠU 2015, L 11, p. 1). Għalkemm il-karatteristiċi speċifiċi ta’ tali networks jittieħdu inkunsiderazzjoni fil-kuntest tas-sorveljanza prudenzjali ta’ istituzzjonijiet, dan ma jimplikax li dawn jittieħdu inkunsiderazzjoni wkoll fil-kuntest tal-finanzjament tas-SRM, peress li dawn huma regoli li jirregolaw aspetti differenti tas-settur bankarju. Il-leġiżlazzjoni prudenzjali hija intiża li tiżgura, b’mod partikolari, li l-istituzzjonijiet finanzjarji joperaw b’riżorsi suffiċjenti sabiex jassumu r-riskji inerenti fl-attivitajiet finanzjarji tagħhom, filwaqt li l-kontribuzzjonijiet għas‑SRF, skont ir-Regolament Nru 806/2014 u r-Regolament Delegat 2015/63, huma intiżi sabiex jikkostitwixxu fond li, f’ċerti ċirkustanzi, jista’ jipprovdi assistenza fil-każ ta’ riżoluzzjoni. F’dan ir-rigward, il-Kummissjoni spjegat waqt is-seduta, mingħajr ma ġiet kontradetta fuq dan il-punt mir-rikorrenti, li l-obbligazzjonijiet iġġenerati fil-kuntest tal-funzjonament tan-networks ta’ kooperattivi ma kinux ġew esklużi mill-kalkolu tal-kontribuzzjonijiet ex ante skont l-Artikolu 5(1) tar-Regolament Delegat 2015/63, peress li, fl-assenza ta’ rekwiżit ta’ sorveljanza ċentralizzata u ta’ livell suffiċjenti ta’ trasparenza u ta’ kontroll, is-superviżuri ta’ tali networks ma jistgħux jiżguraw is-saħħa finanzjarja tal-entitajiet inkwistjoni u lanqas is-solvenza fit-tul tagħhom, sitwazzjoni li tikkuntrasta ma’ dik tas-SPI u tal-gruppi, kif jirriżulta, essenzjalment, mill-premessa 9 tar-Regolament Delegat 2015/63, imsemmija fil-punt 71 iktar ’il fuq.
96
Fid-dawl ta’ dak li ntqal iktar ’il fuq, l-ewwel parti tal-ewwel motiv għandha tiġi miċħuda bħala infondata.
– Fuq it-tieni parti, dwar l-illegalità tal-Artikolu 5(1) tar-Regolament Delegat 2015/63 fid-dawl tal-Artikolu 16 tal-Karta
97
Ir-rikorrenti ssostni li l-Artikolu 5(1) tar-Regolament Delegat 2015/63 jikser l-Artikolu 16 tal-Karta sa fejn jirrestrinġi b’mod sproporzjonat id-dritt tagħha għal-libertà ta’ intrapriża billi jipprekludi l-esklużjoni ta’ ammont kbir ta’ obbligazzjonijiet inklużi fil-karta tal-bilanċ tagħha mill-bażi tal-kalkolu tal-kontribuzzjoni ex ante tagħha, mingħajr ebda rabta mal-profil tar-riskju tagħha.
98
Is-SRB, sostnut mill-Kummissjoni, jikkontesta l-argument tar-rikorrenti.
99
Il-protezzjoni mogħtija mill-Artikolu 16 tal-Karta tinvolvi l-libertà li tiġi eżerċitata attività ekonomika jew kummerċjali, il-libertà kuntrattwali kif ukoll il-kompetizzjoni libera (ara s-sentenza tal‑21 ta’ Diċembru 2021, Bank Melli Iran, C‑124/20, EU:C:2021:1035, punt 79 u l-ġurisprudenza ċċitata).
100
Madankollu, il-libertà ta’ intrapriża ma tikkostitwixxix prerogattiva assoluta. Hija tista’ tkun suġġetta għal firxa wiesgħa ta’ interventi mill-amministrazzjoni pubblika li jistgħu jistabbilixxu, fl-interess ġenerali, limiti għall-eżerċizzju tal-attività ekonomika (ara, f’dan is-sens, is-sentenzi tat‑22 ta’ Jannar 2013, Sky Österreich, C‑283/11, EU:C:2013:28, punti 45 u 46 u l-ġurisprudenza ċċitata, u tal‑21 ta’ Diċembru 2021, Bank Melli Iran, C‑124/20, EU:C:2021:1035, punti 80 u 81 u l-ġurisprudenza ċċitata).
101
Din iċ-ċirkustanza hija b’mod partikolari riflessa fil-mod ta’ kif għandhom jiġu evalwati l-atti tal-Unjoni fid-dawl tal-Artikolu 52(1) tal-Karta (ara, f’dan is-sens, is-sentenzi tat‑22 ta’ Jannar 2013, Sky Österreich, C‑283/11, EU:C:2013:28, punt 47, u tal‑21 ta’ Diċembru 2021, Bank Melli Iran, C‑124/20, EU:C:2021:1035, punt 82).
102
Konformement mal-Artikolu 52(1) tal-Karta, kull limitazzjoni fuq l-eżerċizzju tad-drittijiet u tal-libertajiet stabbiliti fil-Karta għandha tkun prevista mil-liġi, għandha tosserva l-essenza tal-imsemmija drittijiet u libertajiet u, fl-osservanza tal-prinċipju ta’ proporzjonalità, għandha tkun neċessarja u effettivament tilħaq għanijiet ta’ interess ġenerali rrikonoxxuti mill-Unjoni jew tissodisfa l-ħtieġa ta’ protezzjoni tad-drittijiet u tal-libertajiet ta’ persuni oħra (sentenzi tat‑22 ta’ Jannar 2013, Sky Österreich, C‑283/11, EU:C:2013:28, punti 48 u tal‑21 ta’ Diċembru 2021, Bank Melli Iran, C‑124/20, EU:C:2021:1035, punti 83).
103
F’dan il-każ, anki jekk jitqies li l-obbligu impost fuq ir-rikorrenti li tħallas kontribuzzjonijiet ex ante mingħajr ma tkun tista’ tibbenefika mill-esklużjoni ta’ wħud mill-obbligazzjonijiet tagħha mill-bażi ta’ kalkolu tal-kontribuzzjoni annwali bażika skont l-Artikolu 5(1) tar-Regolament Delegat 2015/63 jikkostitwixxi ndħil fil-libertà ta’ intrapriża tagħha, għandu qabelxejn jiġi rrilevat li din id-dispożizzjoni hija adottata abbażi tal-Artikoli 69 u 70 tar-Regolament Nru 806/2014 u tal-Artikoli 102 u 103 tad-Direttiva 2014/59, b’tali mod li l-impossibbiltà li jiġu esklużi l-obbligazzjonijiet inkwistjoni hija prevista mil-liġi.
104
Barra minn hekk, fir-rigward tal-argument tar-rikorrenti li l-kundizzjoni dwar l-osservanza tal-kontenut essenzjali tal-libertà ta’ intrapriża ma hijiex issodisfatta sa fejn il-kontribuzzjoni ex ante li hija għandha tħallas hija ekwivalenti għal madwar 20 % tar-riżultat tas-sena finanzjarja li għaliha din il-kontribuzzjoni hija kkalkolata, għandu jiġi rrilevat li l-obbligu impost fuq ir-rikorrenti li tħallas kontribuzzjonijiet ex ante ma jwassal għal ebda projbizzjoni għaliha jew, b’mod iktar ġenerali, għall-impriżi involuti f’attività kummerċjali li jeżerċitaw tali attività. Apparti dan, il-miżuri inkwistjoni huma ta’ natura temporanja, peress li japplikaw biss matul il-perijodu inizjali previst fl-Artikolu 69(1) tar-Regolament Nru 806/2014. Huma għalhekk josservaw il-kontenut essenzjali tal-libertà ta’ intrapriża (ara, b’analoġija, is-sentenza tat‑12 ta’ Lulju 2018, Spika et, C‑540/16, EU:C:2018:565, punt 38).
105
Barra minn hekk, l-obbligu tal-istituzzjonijiet ikkonċernati li jikkontribwixxu lis-SRF għandu għan ta’ interess ġenerali, hekk kif jirriżulta mill-punt 57 iktar ’il fuq, jiġifieri li jiżgura, f’loġika bbażata fuq l-assigurazzjoni, li s-settur finanzjarju jipprovdi biżżejjed riżorsi finanzjarji lis-SRM sabiex ikun jista’ jwettaq il-funzjonijiet tiegħu, filwaqt li jinkoraġġixxi l-adozzjoni ta’ modi ta’ operat inqas riskjużi mill-istituzzjonijiet ikkonċernati.
106
Fid-dawl tal-għan imsemmi fil-punt 105 iktar ’il fuq, huwa s-SRB li għandu jiġbor kontribuzzjonijiet mingħand l-istituzzjonijiet ikkonċernati sabiex tiġi ffinanzjata l-implimentazzjoni tas-SRM, li hija intiża li ssaħħaħ l-istabbiltà ta’ dawn l-istituzzjonijiet fl-Istati Membri parteċipanti u li tipprevjeni t-tixrid ta’ kriżijiet possibbli lill-Istati Membri mhux parteċipanti, konformement mal-premessa 12 tar-Regolament Nru 806/2014, u b’hekk tiffaċilita l-funzjonament tas-suq intern kollu kemm hu.
107
Barra minn hekk, fir-rigward tan-natura proporzjonata, fid-dawl tal-għanijiet ta’ interess ġenerali rrikonoxxuti mill-Unjoni, tal-esklużjoni tas-sitwazzjoni tar-rikorrenti mill-ipoteżijiet previsti fl-Artikolu 5(1) tar-Regolament Delegat 2015/63, ir-rikorrenti ssostni li din id-dispożizzjoni ma tiħux inkunsiderazzjoni l-għan speċifiku u konkret impost mil-leġiżlatur tal-Unjoni li l-metodu ta’ kalkolu għandu jirrifletti l-profil ta’ riskju ta’ kull istituzzjoni.
108
F’dan ir-rigward, għandu jiġi ppreċiżat li, hekk kif jirriżulta mill-punt 105 iktar ’il fuq, l-obbligu għall-istituzzjonijiet ikkonċernati li jikkontribwixxu għas-SRF huwa intiż li jilħaq għan usa’ minn dak invokat mir-rikorrenti. Huwa fil-kuntest ta’ dan l-għan li l-Artikolu 5(1) tar-Regolament Delegat 2015/63 huwa intiż li jipprekludi li obbligazzjonijiet ma jiġux esklużi mill-bażi ta’ kalkolu tal-kontribuzzjonijiet ex ante meta ma jkun hemm ebda garanzija li l-iskoperturi ta’ finanzjament inkwistjoni ser ikunu koperti fil-każ ta’ deterjorament tas-saħħa finanzjarja tal-istituzzjoni kkonċernata jew tal-grupp li tkun tappartjeni għalih.
109
Barra minn hekk, l-argument imqajjem mir-rikorrenti ma jiħux inkunsiderazzjoni l-fatt li l-profil tar-riskju ta’ istituzzjoni jinftiehem mhux biss permezz tal-Artikolu 5(1) tar-Regolament Delegat 2015/63, iżda wkoll permezz tal-indikaturi tar-riskju previsti fl-Artikoli 6 u 7 tal-imsemmi regolament delegat, li jippermettu, jekk ikun il-każ, li jittieħdu inkunsiderazzjoni l-aspetti tal-funzjonament tagħha li jiżvelaw profil ta’ riskju baxx.
110
Fl-aħħar nett, ir-rikorrenti ma stabbilixxietx li kienu jeżistu mezzi inqas restrittivi sabiex l-għan imfittex jintlaħaq b’mod daqstant effikaċi. Fid-dawl tal-analiżi li tinsab, b’mod partikolari, fil-punti 70 sa 93 iktar ’il fuq, l-affermazzjoni tar-rikorrenti li l-Kummissjoni setgħet ukoll tagħżel li teskludi l-obbligazzjonijiet bħal dawk marbuta mal-attivitajiet li hija twettaq f’isem il-fondi rurali sa fejn jeżistu garanziji suffiċjenti skont il-ftehim ta’ likwidità msemmi fil-punt 4 iktar ’il fuq ma tistax tintlaqa’, għar-raġunijiet esposti fil-punti 74 sa 96 iktar ’il fuq, u ma tistax, fi kwalunkwe każ, tkun biżżejjed sabiex turi, b’mod partikolari, li l-istabbilimenti kkonċernati huma, minħabba dan il-ftehim, inkoraġġuti jadottaw modi ta’ funzjonament inqas riskjużi.
111
F’dawn iċ-ċirkustanzi, ir-rikorrenti ma wrietx li l-Artikolu 5(1) tar-Regolament Delegat 2015/63 kien imur kontra l-Artikolu 16 tal-Karta.
112
Għaldaqstant, it-tieni parti tal-ewwel motiv għandha tiġi miċħuda bħala infondata.
– Fuq it-tielet parti, dwar l-illegalità tal-Artikolu 5(1) tar-Regolament Delegat 2015/63 fid-dawl tal-prinċipju ta’ proporzjonalità
113
Ir-rikorrenti tqis li, billi adottat l-Artikolu 5(1) tar-Regolament Delegat 2015/63, il-Kummissjoni kisret il-prinċipju ta’ proporzjonalità.
114
Is-SRB, sostnut mill-Kummissjoni, jikkontesta l-argument tar-rikorrenti.
115
F’dan ir-rigward, għandu jitfakkar li l-prinċipju ta’ proporzjonalità, li jagħmel parti mill-prinċipji ġenerali tad-dritt tal-Unjoni, jeżiġi li l-atti tal-istituzzjonijiet tal-Unjoni jkunu xierqa sabiex jitwettqu l-għanijiet leġittimi li jridu jintlaħqu mil-leġiżlazzjoni inkwistjoni u ma jeċċedux il-limiti ta’ dak li huwa neċessarju għat-twettiq ta’ dawn l-għanijiet, filwaqt li meta jkun hemm possibbiltà ta’ għażla bejn diversi miżuri xierqa, għandha tintgħażel l-inqas waħda restrittiva, u li l-inkonvenjenzi li jinħolqu ma għandhomx ikunu sproporzjonati fir-rigward tal-għanijiet previsti (sentenzi tal‑4 ta’ Mejju 2016, Philip Morris Brands et, C‑547/14, EU:C:2016:325, punt 165, u tal‑20 ta’ Jannar 2021, ABLV Bank vs SRB, T‑758/18, EU:T:2021:28, punt 142; ara wkoll, f’dan is-sens, is-sentenza tat‑8 ta’ Ġunju 2010, Vodafone et, C‑58/08, EU:C:2010:321, punt 51).
116
Mill-punt 62 iktar ’il fuq jirriżulta li l-Kummissjoni kellha setgħa ta’ evalwazzjoni wiesgħa sabiex tadotta, skont l-Artikolu 103(7) tad-Direttiva 2014/59, ir-regoli li jiddefinixxu l-kunċett ta’ “aġġustament tal-kontribuzzjonijiet ex ante skont il-profil tar-riskju tal-istituzzjonijiet”.
117
F’dawn iċ-ċirkustanzi, u skont il-ġurisprudenza (ara, f’dan is-sens, is-sentenzi tas‑16 ta’ Ġunju 2015, Gauweiler et, C‑62/14, EU:C:2015:400, punti 80, 81 u 91 u tal‑21 ta’ Diċembru 2022, Firearms United Network et vs Il-Kummissjoni, T‑187/21, mhux ippubblikata, EU:T:2022:848, punti 122 u 123 u l-ġurisprudenza ċċitata), l-istħarriġ tal-Qorti Ġenerali tal-osservanza tal-prinċipju ta’ proporzjonalità għandu jkun limitat għall-eżami ta’ jekk l-Artikolu 5(1) tar-Regolament Delegat 2015/63 huwiex manifestament mhux xieraq fid-dawl tal-għan li l-Kummissjoni trid tilħaq, jekk imurx manifestament lil hinn minn dak li huwa meħtieġ biex jintlaħaq dan l-għan jew jekk iwassalx għal żvantaġġi manifestament sproporzjonati fid-dawl tal-għan imfittex.
118
Fl-ewwel lok, hekk kif jirriżulta mill-punt 149 tar-rikors, ir-rikorrenti ma tikkontestax li l-Artikolu 5(1) tar-Regolament Delegat 2015/63 huwa adatt sabiex jikkontribwixxi għat-twettiq tal-għan imsemmi fil-punt 57 iktar ’il fuq.
119
Fit-tieni lok, fir-rigward tan-neċessità tal-miżura prevista mill-Artikolu 5(1) tar-Regolament Delegat 2015/63, għandu jitfakkar li din id-dispożizzjoni teskludi mill-bażi ta’ kalkolu tal-kontribuzzjonijiet ex ante l-ammonti li jinsabu fl-obbligazzjonijiet tal-istituzzjonijiet li, għal raġunijiet differenti, jippreżentaw inqas riskju.
120
F’dan ir-rigward, mill-punti 54 sa 96 iktar ’il fuq jirriżulta li l-ilment tar-rikorrenti li l-Kummissjoni eskludiet b’mod żbaljat mill-Artikolu 5(1) tar-Regolament Delegat 2015/63 obbligazzjonijiet marbuta mal-attivitajiet li hija twettaq għall-fondi rurali għandu jiġi miċħud.
121
F’dawn iċ-ċirkustanzi, fid-dawl tas-setgħa diskrezzjonali wiesgħa li għandha l-Kummissjoni, din tal-aħħar setgħet tqis li, sabiex jintlaħaq l-għan imsemmi fil-punt 57 iktar ’il fuq, ma kienx mixtieq li mill-kalkolu bażiku tal-kontribuzzjonijiet ex ante, skont l-Artikolu 5(1) tar-Regolament Delegat 2015/63, jiġu esklużi l-obbligazzjonijiet marbuta mal-attivitajiet li r-rikorrenti twettaq għall-fondi rurali, għar-raġuni, essenzjalment, li ma kinux jeżistu garanziji suffiċjenti li l-iskoperturi ta’ finanzjament ta’ din tal-aħħar, għall-attivitajiet li hija twettaq f’isem il-fondi rurali, ikunu koperti fil-każ ta’ deterjorament tas-saħħa finanzjarja tagħha. Għaldaqstant, din id-dispożizzjoni ma tmurx manifestament lil hinn minn dak li huwa neċessarju sabiex jintlaħaq dan l-għan.
122
Fit-tielet lok, hekk kif jirriżulta wkoll mill-punt 110 iktar ’il fuq, ir-rikorrenti ma wrietx li l-għan imsemmi fil-punt 57 iktar ’il fuq jista’ jintlaħaq b’mod daqstant effikaċi permezz ta’ miżura inqas restrittiva, jiġifieri, f’dan il-każ, l-inklużjoni, fl-Artikolu 5(1) tar-Regolament Delegat 2015/63, tal-obbligazzjonijiet marbuta mal-attivitajiet li hija twettaq għall-fondi rurali.
123
Barra minn hekk, fir-rigward tal-eżistenza ta’ eventwali inkonvenjenzi manifestament sproporzjonati meta mqabbla mal-għan imsemmi fil-punt 57 iktar ’il fuq, għandu jiġi kkonstatat li s-sempliċi affermazzjoni li l-Artikolu 5(1) tar-Regolament Delegat 2015/63 jipperikola l-missjoni assunta mir-rikorrenti fir-rigward tal-fondi rurali u ċċaħħadha mir-raison d’être ekonomika tagħha ma tistax tkun biżżejjed sabiex tiġi stabbilita l-eżistenza ta’ tali inkonvenjenzi. Fil-fatt, ebda dokument fil-proċess ma jissuġġerixxi li l-missjoni tar-rikorrenti ġiet ipperikolata mill-fatt li l-kontribuzzjoni ex ante tagħha għall-perijodu ta’ kontribuzzjoni 2016 ġiet ikkalkolata mingħajr ma ġew esklużi l-obbligazzjonijiet inkwistjoni, konformement, b’mod partikolari, mal-Artikolu 5(1) tar-Regolament Delegat 2015/63.
124
Abbażi ta’ dan, l-argument tar-rikorrenti ma jippermettix li jinftiehmu r-raġunijiet li għalihom kien neċessarju, kif hija tallega, li tinstab koerenza ikbar bejn il-qasam tas-sorveljanza prudenzjali u dak tar-riżoluzzjoni. B’mod partikolari, ir-rikorrenti bl-ebda mod ma tqiegħed f’rabta l-għan imfittex mis-sistema tal-kontribuzzjonijiet ex ante mad-dispożizzjonijiet tal-leġiżlazzjoni fil-qasam tas-sorveljanza prudenzjali.
125
Konsegwentement, it-tielet parti tal-ewwel motiv għandha tiġi miċħuda bħala infondata u, għaldaqstant, l-imsemmi motiv għandu jiġi miċħud kollu kemm hu.
Fuq it-tieni motiv, ibbażat fuq il-ksur tat-tieni subparagrafu tal-Artikolu 103(2) tad-Direttiva 2014/59 u tal-Artikolu 70 tar-Regolament Nru 806/2014
126
Permezz tat-tieni motiv, ir-rikorrenti titlob lill-Qorti Ġenerali, fil-każ li tilqa’ l-ewwel motiv, tiddeċiedi dwar id-Deċiżjoni kkontestata mingħajr ma tieħu inkunsiderazzjoni d-dispożizzjonijiet tal-Artikolu 5(1) tar-Regolament Delegat 2015/63. B’mod partikolari, skont ir-rikorrenti, għandha tingħata deċiżjoni dwar din id-deċiżjoni billi jsir riferiment biss għall-kriterji stabbiliti fid-dispożizzjonijiet korrispondenti tad-Direttiva 2014/59 u tar-Regolament Nru 806/2014.
127
Issa, peress li l-ewwel motiv ġie miċħud, it-tieni motiv għandu, konsegwentement, jiġi miċħud ukoll.
Fuq it-tielet motiv, ibbażat fuq ksur tal-prinċipju ta’ ċertezza legali
128
Ir-rikorrenti ssostni li d-Deċiżjoni kkontestata tikser il-prinċipju ta’ ċertezza legali sa fejn id-dispożittiv tagħha jipprevedi li hija tidħol fis-seħħ fil‑15 ta’ April 2016, jiġifieri fil-mument tad-dħul fis-seħħ tal-ewwel waħda mid-deċiżjonijiet inizjali. Il-prinċipju ta’ ċertezza legali jipprekludi li l-punt tat-tluq tal-perijodu ta’ validità ta’ att jiġi ffissat għal data preċedenti għall-pubblikazzjoni tiegħu. Eċċezzjonalment, att tal-Unjoni jista’ jkollu effett retroattiv meta l-għan li jkollu jintlaħaq jeżiġi dan, meta l-aspettattivi leġittimi tal-persuni kkonċernati jiġu debitament osservati u meta l-effett retroattiv tiegħu jirriżulta b’mod ċar mir-regola kkonċernata. Fil-każ ineżami, dawn il-kundizzjonijiet ma humiex issodisfatti.
129
Is-SRB jikkontesta l-argumenti tar-rikorrenti.
130
Id-Deċiżjoni kkontestata ġiet adottata fis‑7 ta’ Diċembru 2022 u, konformement ma’ dak li jipprevedi l-Artikolu 4 tad-dispożittiv tagħha, hija daħlet fis-seħħ fil‑15 ta’ April 2016, jiġifieri fil-mument tad-dħul fis-seħħ tal-ewwel waħda mid-deċiżjonijiet inizjali, li huma stess kienu ġew issostitwiti, ukoll b’effett mill‑15 ta’ April 2016, bid-deċiżjoni tad‑19 ta’ Marzu 2020, hekk kif jirriżulta mill-punti 10 u 13 iktar ’il fuq. Din l-aħħar deċiżjoni daħlet fis-seħħ ukoll fil‑15 ta’ April 2016, konformement ma’ dak li kien jipprevedi l-Artikolu 3 tad-dispożittiv tagħha.
131
Mill-premessi 19 sa 22 tad-Deċiżjoni kkontestata jirriżulta li din kienet intiża sabiex tirrimedja n-nuqqas ta’ motivazzjoni tad-deċiżjoni tad‑19 ta’ Marzu 2020 li s-SRB kien ikkonstata wara s-sentenza tal‑15 ta’ Lulju 2021, Il-Kummissjoni vs Landesbank Baden-Württemberg u SRB (C‑584/20 P u C‑621/20 P, EU:C:2021:601); kif ukoll mid-digrieti tat‑3 ta’ Marzu 2022, SRB vs Portigon u Il-Kummissjoni (C‑664/20 P, mhux ippubblikat, EU:C:2022:161); u tat‑3 ta’ Marzu 2022, SRB vs Hypo Vorarlberg Bank (C‑663/20 P, mhux ippubblikat, EU:C:2022:162), dwar il-kalkolu tal-ammont tal-kontribuzzjonijiet ex ante għall-perijodu ta’ kontribuzzjoni 2017.
132
Barra minn hekk, hekk kif jirriżulta mill-premessi 6 sa 8 tad-deċiżjoni tad‑19 ta’ Marzu 2020, din tal-aħħar ġiet adottata sabiex tirrimedja d-difetti proċedurali u n-nuqqas ta’ motivazzjoni tad-deċiżjonijiet inizjali, li l-Qorti Ġenerali kienet ikkonstatat fis-sentenzi tat‑28 ta’ Novembru 2019, Banco Cooperativo Español vs SRB (T‑323/16, EU:T:2019:822); tat‑28 ta’ Novembru 2019, Hypo Vorarlberg Bank vs SRB (T‑377/16, T‑645/16 u T‑809/16, EU:T:2019:823); u tat‑28 ta’ Novembru 2019, Portigon vs SRB (T‑365/16, EU:T:2019:824).
133
Għaldaqstant, id-Deċiżjoni kkontestata u s-sentenzi u d-digrieti msemmija iktar ’il fuq ma biddlux il-portata tal-obbligu tar-rikorrenti li tħallas kontribuzzjoni ex ante għall-perijodu ta’ kontribuzzjoni 2016, kif kienet ġiet deċiż permezz tat-tieni waħda mid-deċiżjonijiet inizjali u kif kienet teżisti għal dan il-perijodu ta’ kontribuzzjoni.
134
Fil-fatt, il-kalkolu tal-kontribuzzjoni ex ante tar-rikorrenti għall-imsemmi perijodu ta’ kontribuzzjoni 2016 kif ukoll l-ammont ta’ din il-kontribuzzjoni kienu l-istess fit-tieni waħda mid-deċiżjonijiet inizjali, fid-deċiżjoni tad‑19 ta’ Marzu 2020 u fid-Deċiżjoni kkontestata. F’dan ir-rigward, l-uniċi elementi ġodda introdotti mid-Deċiżjoni kkontestata kienu jinsabu f’motivazzjoni iktar estiża tal-kalkolu tal-kontribuzzjoni ex ante tar-rikorrenti għall-perijodu ta’ kontribuzzjoni 2016.
135
Fil-premessi 188 sa 194 tad-Deċiżjoni kkontestata, is-SRB espona r-raġunijiet li għalihom huwa kien stabbilixxa l-effetti ratione temporis ta’ din id-Deċiżjoni kkontestata bil-mod deskritt fil-punt 130 iktar ’il fuq. Huwa speċifika, b’mod partikolari, li kien għamel dan sabiex iżomm it-titolu legali li permezz tiegħu kienu nġabru l-kontribuzzjonijiet ex ante tal-istituzzjonijiet ikkonċernati matul il-perijodu ta’ kontribuzzjoni 2016 u sabiex iżomm il-validità tal-ħlas ta’ dawn il-kontribuzzjonijiet.
136
Skont il-ġurisprudenza, il-prinċipju ta’ ċertezza legali jipprekludi li l-portata ta’ att tal-Unjoni ratione temporis tibda tiddekorri minn data preċedenti għall-adozzjoni tiegħu, ħlief meta, b’mod eċċezzjonali, l-għan li jkollu jintlaħaq jeżiġi dan u l-aspettattivi leġittimi tal-persuni kkonċernati jiġu debitament osservati (ara, f’dan is-sens, is-sentenzi tat‑13 ta’ Novembru 1990, Fedesa et, C‑331/88, EU:C:1990:391, punt 45 u l-ġurisprudenza ċċitata, u tal‑5 ta’ Settembru 2014, Éditions Odile Jacob vs Il-Kummissjoni, T‑471/11, EU:T:2014:739, punt 102 u l-ġurisprudenza ċċitata).
137
Fl-ewwel lok, fir-rigward tal-kwistjoni dwar jekk l-għan li kellu jintlaħaq mid-Deċiżjoni kkontestata kienx jeżiġi li din tal-aħħar tidħol fis-seħħ f’data preċedenti għad-data tal-adozzjoni tagħha, għandu jittieħed inkunsiderazzjoni l-kuntest li fih ittieħdet din id-deċiżjoni.
138
F’dan ir-rigward, mill-punti 10 sa 13 iktar ’il fuq jirriżulta li s-sentenza li annullat l-ewwel waħda mid-deċiżjonijiet inizjali kif ukoll is-sentenzi li wasslu għall-irtirar tad-deċiżjoni tad‑19 ta’ Marzu 2020 la neħħew l-obbligu tar-rikorrenti li tħallas il-kontribuzzjoni ex ante tagħha għall-perijodu ta’ kontribuzzjoni 2016, konformement mal-kuntest ġuridiku applikabbli, u lanqas naqqsu l-ammont tal-imsemmija kontribuzzjoni, fatt li r-rikorrenti ma tikkontestax.
139
F’dawn iċ-ċirkustanzi partikolari, li kieku s-SRB ma kienx adotta d-Deċiżjoni kkontestata bl-għoti ta’ effett mid-data effettiva tal-ewwel waħda mid-deċiżjonijiet inizjali, id-Deċiżjoni kkontestata ma kinitx tkun tista’ tipproduċi l-effetti tagħha matul il-perijodu ta’ bejn il‑15 ta’ April 2016 u s‑7 ta’ Diċembru 2022, li matulu r-rikorrenti kienet ġiet eżentata mill-obbligu tagħha li tħallas kontribuzzjoni ex ante għall-perijodu ta’ kontribuzzjoni 2016, filwaqt li hija kienet suġġetta għal dan l-obbligu skont l-Artikolu 2, l-Artikolu 67(4) u l-Artikoli 69 u 70 tar-Regolament Nru 806/2014. Bl-istess mod, matul dan il-perijodu, is-SRF jidher li kien imċaħħad, bi ksur ta’ dawn l-istess dispożizzjonijiet, mill-fondi provenjenti mill-kontribuzzjonijiet ex ante tar-rikorrenti, u dan kien jippreġudika l-implimentazzjoni tad-Direttiva 2014/59, tar-Regolament Nru 806/2014 u tar-Regolament Delegat 2015/63 (ara, b’anaolġija, is-sentenza tal‑15 ta’ Lulju 2021, Il-Kummissjoni vs Landesbank Baden-Württemberg u SRB, C‑584/20 P u C‑621/20 P, EU:C:2021:601, punti 176 u 177).
140
Konsegwentement, il-fatt li d-Deċiżjoni kkontestata ġiet adottata b’effett mill‑15 ta’ April 2016 kien intiż li jiżgura li l-applikabbiltà tad-Deċiżjoni kkontestata tikkoinċidi mal-mument li fih kien tnissel l-obbligu tar-rikorrenti li tħallas kontribuzzjoni ex ante għall-2016 u, għalhekk, li jiġi evitat riżultat li jmur kontra l-leġiżlazzjoni applikabbli. Issa, li jintlaħaq tali għan leġittimu u ta’ interess pubbliku kien jeżiġi li din id-deċiżjoni tidħol fis-seħħ f’data preċedenti għal dik tal-adozzjoni tagħha, jiġifieri fl-istess data tad-deċiżjoni tad‑19 ta’ Marzu 2020 li hija ssostitwixxiet.
141
Fit-tieni lok, xejn ma jindika li l-aspettattivi leġittimi tar-rikorrenti jew dawk ta’ terzi ma ġewx debitament osservati fiċ-ċirkustanzi tal-każ ineżami. Ir-rikorrenti ma tistax tallega, minn naħa, li s-sentenza tat‑28 ta’ Novembru 2019, Banco Cooperativo Español vs SRB (T‑323/16, EU:T:2019:822), ħolqot aspettattivi leġittimi fil-fatt li d-Deċiżjoni kkontestata ma kinitx ser tidħol fis-seħħ f’data preċedenti għad-data tal-adozzjoni tagħha, jew, min-naħa l-oħra, li s-sentenzi li annullaw l-ewwel waħda mid-deċiżjonijiet inizjali u li wasslu għall-irtirar tad-deċiżjoni tad‑19 ta’ Marzu 2020 setgħu joħolqu aspettattivi leġittimi fil-fatt li hija kienet ser tkun suġġetta għall-ħlas tal-kontribuzzjoni ex ante tagħha għall-perijodu ta’ kontribuzzjoni 2016 biss minn data sussegwenti, meta tkun ġiet adottata deċiżjoni ġdida. Kuntrarjament għal dak li teżiġi l-ġurisprudenza (ara, f’dan is-sens, is-sentenza tas‑16 ta’ Settembru 2021, FVE Holýšov I et vs Il-Kummissjoni, C‑850/19 P, mhux ippubblikata, EU:C:2021:740, punt 34 u l-ġurisprudenza ċċitata), ebda istituzzjoni ma pprovdiet informazzjoni preċiża, inkundizzjonata u konkordanti f’dan is-sens lir-rikorrenti (ara l-punti 133 u 134 iktar ’il fuq).
142
Barra minn hekk, l-Artikolu 266 TFUE jobbliga biss lill-istituzzjoni li l-att tagħha jkun ġie annullat fil-limiti ta’ dak li huwa neċessarju sabiex tiġi żgurata l-eżekuzzjoni tas-sentenza ta’ annullament. F’dan is-sens, din id-dispożizzjoni tobbliga lill-istituzzjoni kkonċernata tevita li kull att intiż li jissostitwixxi l-att annullat ikun ivvizzjat bl-istess irregolaritajiet bħal dawk identifikati fl-imsemmija sentenza (ara s-sentenza tal‑11 ta’ Diċembru 2017, Léon Van Parys vs Il-Kummissjoni, T‑125/16, EU:T:2017:884, punt 49 u l-ġurisprudenza ċċitata). Sabiex tikkonforma ruħha ma’ sentenza ta’ annullament u sabiex din tingħata eżekuzzjoni sħiħa, l-istituzzjoni hija obbligata tosserva mhux biss id-dispożittiv tas-sentenza, iżda wkoll il-motivi li wasslu għaliha u li jikkostitwixxu s-sostenn neċessarju tagħha, fis-sens li huma indispensabbli sabiex jiddeterminaw is-sens eżatt ta’ dak li ġie deċiż fid-dispożittiv (ara, f’dan is-sens, is-sentenza tad‑29 ta’ Novembru 2007, L-Italja vs Il-Kummissjoni, C‑417/06 P, mhux ippubblikata, EU:C:2007:733, punt 50 u l-ġurisprudenza ċċitata).
143
Minn dan isegwi li, sabiex tiġi adottata deċiżjoni ġdida konformi mal-motivi li jikkostitwixxu s-sostenn neċessarju tad-dispożittiv tas-sentenza tat‑28 ta’ Novembru 2019, Banco Cooperativo Español vs SRB (T‑323/16, EU:T:2019:822), is-SRB kien obbligat josserva r-rekwiżiti formali li kienu ġew miksura matul il-proċedura ta’ adozzjoni tad-deċiżjoni kontenzjuża. Dan il-fatt ma seta’ joħloq ebda aspettattiva għar-rikorrenti fir-rigward tal-fatt li d-Deċiżjoni kkontestata ma kinitx ser tipproduċi effett f’data preċedenti għad-data tad-deċiżjoni li hija kienet ser tissostitwixxi jew li hija stess kienet suġġetta għall-ħlas tal-kontribuzzjoni ex ante għall-perijodu ta’ kontribuzzjoni 2016 biss minn data sussegwenti, meta kienet ġiet adottata deċiżjoni ġdida (ara, b’analoġija, is-sentenza tal‑11 ta’ Jannar 2024, Eurobolt et vs Il‑Kummissjoni u Stafa Group, C‑517/22 P, EU:C:2024:9, punti 55 u 56 u l-ġurisprudenza ċċitata).
144
Għaldaqstant, għandu jiġi rrilevat li, kuntrarjament għal dak li ssostni r-rikorrenti, id-Deċiżjoni kkontestata ma kisritx il-prinċipju ta’ ċertezza legali, sa fejn il-kundizzjonijiet imsemmija fil-punt 136 iktar ’il fuq huma ssodisfatti u sa fejn, fil-każ ineżami, is-SRB kellu d-dritt li jiffissa l-bidu tad-dekorrenza tad-Deċiżjoni kkontestata f’data preċedenti għal dik tal-adozzjoni tagħha, jiġifieri l‑15 ta’ April 2016, li tikkorrispondi għad-data tal-ewwel waħda mid-deċiżjonijiet inizjali. Barra minn hekk, l-istess japplika fir-rigward tad-deċiżjoni tad‑19 ta’ Marzu 2020.
145
Fid-dawl ta’ dan li ntqal, it-tielet motiv għandu jiġi miċħud bħala infondat u, għaldaqstant, it-talbiet għal annullament ippreżentati mir-rikorrenti għandhom jiġu miċħuda.
Fuq it-talbiet għal kumpens
146
Ir-rikorrenti tinvoka r-responsabbiltà mhux kuntrattwali tal-Unjoni sabiex titlob l-interessi moratorji li din tal-aħħar kellha tħallas sa mit‑23 ta’ Ġunju 2016, data li fiha hija ħallset il-kontribuzzjoni ex ante tagħha għall-perijodu ta’ kontribuzzjoni 2016 abbażi tal-ewwel waħda mid-deċiżjonijiet inizjali, li ġiet annullata mill-Qorti Ġenerali, sa fejn kienet tikkonċernaha, fis-sentenza tagħha tat‑28 ta’ Novembru 2019, Banco Cooperativo Español vs SRB (T‑323/16, EU:T:2019:822). B’mod partikolari, is-SRB huwa allegatament responsabbli għall-ħlas ta’ dawn l-interessi sa fejn ma kienx irrimborsaha l-kontribuzzjoni ex ante tagħha wara dan l-annullament. Fi kliem ieħor, is-SRB arrikkixxa lilu nnifsu indebitament. F’dawn iċ-ċirkustanzi, ir-rikorrenti tibbaża t-talbiet tagħha kemm fuq l-arrikkiment indebitu kif ukoll fuq l-Artikoli 268 u 340 TFUE.
147
Is-SRB jikkontesta l-argumenti tar-rikorrenti.
148
F’dak li jirrigwarda, qabelxejn, id-dritt tar-rikorrenti li tressaq azzjoni bbażata fuq l-arrikkiment indebitu, huwa biżżejjed li jitfakkar li r-rikors ibbażat fuq tali arrikkiment ma jaqax taħt is-sistema ta’ responsabbiltà mhux kuntrattwali fis-sens strett, li l-istabbiliment tagħha jiddependi fuq li jiġu ssodisfatti numru ta’ kundizzjonijiet relatati mal-illegalità tal-aġir ikkritikat tal-Unjoni, mar-realtà tad-dannu u mal-eżistenza ta’ rabta kawżali bejn dan l-aġir u d-dannu invokat. Dan ir-rikors huwa differenti mir-rikorsi ppreżentati skont l-imsemmija sistema sa fejn ma jeżiġix il-prova ta’ aġir illegali min-naħa tal-konvenut, u lanqas l-eżistenza ta’ kwalunkwe aġir, iżda biss il-prova ta’ arrikkiment mingħajr bażi legali valida tal-konvenut u ta’ ftaqir tar-rikorrent marbut mal-imsemmi arrikkiment (ara s-sentenza tat‑23 ta’ Novembru 2022, Westfälische Drahtindustrie et vs Il-Kummissjoni, T‑275/20, EU:T:2022:723, punt 48 u l-ġurisprudenza ċċitata).
149
Tali azzjoni bbażata fuq l-arrikkiment indebitu ma tistax tintlaqa’ fil-kawża preżenti sa fejn, kif ġie rrilevat fil-punti 139 sa 144 iktar ’il fuq, ir-rikorrenti kienet responsabbli, mill‑15 ta’ April 2016, għall-kontribuzzjoni ex ante tagħha għall-perijodu ta’ kontribuzzjoni 2016 skont l-Artikolu 2, l-Artikolu 67(4) u l-Artikoli 69 u 70 tar-Regolament Nru 806/2014 u baqgħet responsabbli għaliha wara l-għoti tas-sentenza tat‑28 ta’ Novembru 2019, Banco Cooperativo Español vs SRB (T‑323/16, EU:T:2019:822), peress li din is-sentenza ma kellhiex bħala konsegwenza l-annullament tal-obbligu tagħha li tikkontribwixxi għas-SRF għall-perijodu ta’ kontribuzzjoni 2016, konformement mad-dispożizzjonijiet imsemmija iktar ’il fuq. Fil-każ ineżami, fid-dawl tad-dati li fihom id-deċiżjoni tad‑19 ta’ Marzu 2020 u d-Deċiżjoni kkontestata daħlu fis-seħħ, jiġifieri l‑15 ta’ April 2016, is-SRB ma kellux jirrimborsa, sabiex jevita arrikkiment indebitu, lir-rikorrenti l-kontribuzzjoni ex ante kollha tagħha jew parti minnha għas-sena ta’ kontribuzzjoni 2016.
150
Barra minn hekk, għandu jitfakkar li, skont it-tieni paragrafu tal-Artikolu 340 TFUE, fil-każ ta’ responsabbiltà mhux kuntrattwali, l-Unjoni għandha, skont il-prinċipji ġenerali komuni għal sistemi legali tal-Istati Membri, tikkumpensa kull dannu kkaġunat mill-istituzzjonijiet tagħha jew mill-membri tal-persunal tagħha fit-twettiq ta’ dmirijiethom.
151
Konformement mal-ġurisprudenza, l-istabbiliment tar-responsabbiltà mhux kuntrattwali tal-Unjoni skont it-tieni paragrafu tal-Artikolu 340 TFUE huwa suġġett għall-fatt li jkunu ssodisfatti numru ta’ kundizzjonijiet, jiġifieri l-eżistenza ta’ ksur suffiċjentement serju ta’ dispożizzjoni legali intiża li tagħti drittijiet lill-individwi, ir-realtà tad-dannu u l-eżistenza ta’ rabta kawżali bejn il-ksur tal-obbligu tal-awtur tal-att u d-dannu mġarrab mill-persuni leżi (ara s-sentenza tal‑5 ta’ Marzu 2024, Kočner vs Europol, (C‑755/21 P, EU:C:2024:202, punt 117 u l-ġurisprudenza ċċitata).
152
Hekk kif waħda minn dawn il-kundizzjonijiet imsemmija fil-punt 151 ma tkunx issodisfatta, ir-rikors għandu jiġi miċħud kollu kemm hu mingħajr ma jkun neċessarju li jiġu eżaminati l-kundizzjonijiet l-oħra għar-responsabbiltà mhux kuntrattwali tal-Unjoni (ara s-sentenzi tad‑9 ta’ Settembru 2008, FIAMM et vs Il-Kunsill u Il-Kummissjoni, C‑120/06 P u C‑121/06 P, EU:C:2008:476, punt 165 u l-ġurisprudenza ċċitata, u tal‑21 ta’ Diċembru 2023, United Parcel Service vs Il‑Kummissjoni, C‑297/22 P, EU:C:2023:1027, punt 61 u l-ġurisprudenza ċċitata).
153
Fil-każ ineżami, hekk kif jirriżulta mill-analiżi tal-motivi ppreżentati insostenn tat-talbiet għal annullament, ir-rikorrenti ma stabbilixxietx l-eżistenza ta’ ksur suffiċjentement serju ta’ dispożizzjoni legali intiża li tagħti drittijiet lill-individwi. Konsegwentement, dawn it-talbiet għal kumpens għandhom ukoll jiġu miċħuda sa fejn huma bbażati fuq l-Artikoli 268 u 340 TFUE.
154
Din il-konklużjoni ma hijiex ikkontestata mis-sentenzi tal‑20 ta’ Jannar 2021, Il-Kummissjoni vs Printeos (C‑301/19 P, EU:C:2021:39), u tal‑11 ta’ Ġunju 2024, Il-Kummissjoni vs Deutsche Telekom (C‑221/22 P, EU:C:2024:488), li ġew invokati mir-rikorrenti, rispettivament fin-noti tagħha u fis-seduta.
155
Fil-punt 56 tas-sentenza tal‑11 ta’ Ġunju 2024, Il-Kummissjoni vs Deutsche Telekom (C‑221/22 P, EU:C:2024:488), il-Qorti tal-Ġustizzja fakkret li mill-ġurisprudenza jirriżulta li, meta somom ta’ flus ikunu nġabru bi ksur tad-dritt tal-Unjoni, kemm jekk minn awtorità nazzjonali jew minn istituzzjoni, korp jew organu tal-Unjoni, dawn is-somom ta’ flus għandhom jitħallsu lura u dan il-ħlas lura kellu jiżdied bl-interessi li jkopru l-perijodu kollu mid-data tal-ħlas ta’ dawn is-somom ta’ flus sad-data tal-ħlas lura tagħhom, li jikkostitwixxi l-espressjoni ta’ prinċipju ġenerali ta’ rkupru tal-ammonti mħallsa indebitament.
156
Barra minn hekk, hekk kif iddeċidiet il-Qorti tal-Ġustizzja fil-punt 62 tas-sentenza tal‑11 ta’ Ġunju 2024, Il-Kummissjoni vs Deutsche Telekom (C‑221/22 P, EU:C:2024:488), u hekk kif jirriżulta, essenzjalment, mill-punti 103 u 104 tas-sentenza tal‑20 ta’ Jannar 2021, Il-Kummissjoni vs Printeos (C‑301/19 P, EU:C:2021:39), meta istituzzjoni, korp jew organu tal-Unjoni jkunu obbligati, skont l-ewwel paragrafu tal-Artikolu 266 TFUE, iżidu l-interessi mar-rimbors ta’ somma ta’ flus iddeterminata, huma ma jkollhom ebda marġni ta’ diskrezzjoni fir-rigward tal-opportunità li jħallsu dawn l-interessi, b’tali mod li s-sempliċi ksur tad-dritt tal-Unjoni li jikkonsisti fir-rifjut li jitħallsu l-imsemmija interessi huwa biżżejjed sabiex tiġi stabbilita l-eżistenza ta’ ksur suffiċjentement serju ta’ dan id-dritt, li jista’ jagħti lok għar-responsabbiltà mhux kuntrattwali tal-Unjoni.
157
Issa, b’differenza mir-rikorrenti fil-kawżi li wasslu għas-sentenzi tal‑20 ta’ Jannar 2021, Il-Kummissjoni vs Printeos (C‑301/19 P, EU:C:2021:39), u tal‑11 ta’ Ġunju 2024, Il-Kummissjoni vs Deutsche Telekom (C‑221/22 P, EU:C:2024:488), li permezz tagħhom ġie kkonstatat b’mod definittiv mill-Qorti tal-Ġustizzja li l-multi inkwistjoni f’dak iż-żmien kienu tħallsu indebitament, ir-rikorrenti baqgħet responsabbli, mill‑15 ta’ April 2016, għall-kontribuzzjoni ex ante imposta fuqha għall-perijodu ta’ kontribuzzjoni 2016, skont l-Artikolu 2, l-Artikolu 67(4) u l-Artikoli 69 u 70 tar-Regolament Nru 806/2014, li l-ammont tagħhom ma tnaqqasx (ara l-punti 138 u 149 iktar ’il fuq).
158
Barra minn hekk, u kuntrarjament għad-deċiżjonijiet inkwistjoni fil-kawżi li wasslu għas-sentenzi tal‑20 ta’ Jannar 2021, Il-Kummissjoni vs Printeos (C‑301/19 P, EU:C:2021:39), u tal‑11 ta’ Ġunju 2024, Il‑Kummissjoni vs Deutsche Telekom (C‑221/22 P, EU:C:2024:488), kemm id-Deċiżjoni kkontestata kif ukoll id-deċiżjoni tad‑19 ta’ Marzu 2020 daħlu fis-seħħ, mingħajr ma kisru l-prinċipju ta’ ċertezza legali (ara l-punt 144 iktar ’il fuq), f’data preċedenti għal dik tal-adozzjoni tagħhom, jiġifieri l‑15 ta’ April 2016, b’tali mod li ebda interess moratorju ma huwa dovut għall-perijodu mit‑23 ta’ Ġunju 2016, data li fiha r-rikorrenti ħallset il-kontribuzzjoni ex ante tagħha għall-perijodu ta’ kontribuzzjoni 2016, sad-data tal-adozzjoni ta’ waħda minn dawn id-deċiżjonijiet.
159
Għaldaqstant, is-SRB ma kien obbligat jagħmel ebda rimbors tal-kontribuzzjonijiet ex ante, flimkien mal-interessi.
160
Fid-dawl ta’ dak li ntqal iktar ’il fuq, it-talbiet tar-rikorrenti għal rimbors għandhom jiġu miċħuda.
Fuq l-ispejjeż
161
Skont l-Artikolu 134(1) tar-Regoli tal-Proċedura, il-parti li titlef il-kawża għandha tiġi kkundannata għall-ispejjeż, jekk dawn ikunu ntalbu. Peress li r-rikorrenti tilfet, hija għandha tbati l-ispejjeż tagħha kif ukoll dawk tas-SRB, skont it-talbiet ta’ dan tal-aħħar.
162
Skont l-Artikolu 138(1) tar-Regoli tal-Proċedura, il-Kummissjoni għandha tbati l-ispejjeż tagħha stess.
Għal dawn il-motivi,
IL-QORTI ĠENERALI (It-Tmien Awla Estiża)
taqta’ u tiddeċiedi:
1)
Ir-rikors huwa miċħud.
2)
Banco Cooperativo Español, SA hija kkundannata tbati l-ispejjeż tagħha stess kif ukoll dawk imġarrba mill-Bord Uniku ta’ Riżoluzzjoni (SRB).
3)
Il-Kummissjoni Ewropea għandha tbati l-ispejjes tagħha stess.
Kornezov
Petrlík
Kecsmár
Kingston
Spangsberg Grønfeldt
Mogħtija f’qorti bil-miftuħ fil-Lussemburgu, fit‑30 ta’ April 2025.
Firem
(
*1
)	Lingwa tal-kawża: l-Ispanjol.